Gure antipodetakoei egin beharreko bisitek edo urruti-urrutiko herrialde exotikoetarako bidaiek makina bat pizgarri ez ezik, oztoporen bat ere sortarazten dute: hauetan latzenetako bat, 10.000 metroko altueran bidaiari ausartaren izerdi hotzak eta ondoeza sortarazten dituena, hegazkinaren espazio ezin eskasago horretan eman behar izaten dituen ordu luzeak dira. Airearen presio aldaketak, oxigeno proportzioa urritzea, turbulentziak, geure organismoak ohikoak dituen erritmo biologikoaren (zirkadianoaren) gorabeherak, estres psikologiko edota fisikoa… Eragozpenen zerrenda luzea ohi da baina horiei ere saihets egin diezaiekegu bidaia arretaz planifikatu eta neurri soil batzuk hartzen baditugu, hegaldiaren aurretik, bitartean eta ondoren aplikatzeko.\nHorrela deritzo hanketan odolbilduen formazioa eragiten duen Sakoneko Zain-Tronbosiari (SZT). “Turista klasekoen sindrome” izenak lehen klaseko bidaiariak gaitzetik salbu daudela adierazten badigu ere, patologia hori espazio txikian hainbat ordutan mugitu gabe -hegazkinetan, bidaia luzeetan batik bat gertatu ohi bezala- dagoen pertsona orok nozi dezake. Sintomak (mina, edema, azalaren ezohiko kolorazioa, azaleko zainen hanpadura) hegaldian bertan, lurrartzean edo helmugara iritsi eta handik egun batzuetara nozitzen ditu pazienteak. Emakume haurdunek, pertsona zaharrek, erretzaileek, odol-zirkulazioko arazoak pairatzen dituztenek eta Gaitz Buxagarri Kronikorik (GBK) eta gutxiegitasun kardiakoa nozitzen dutenek osatzen dute SZT pairatzeko arrisku gehien duen populazioa. Pertsona horiek, bidaia egin aurretik, sendagilearekin kontsulta egin behar dute, beraz. Nolanahi ere, arriskurik saihestu nahi baduzu:\nEz jarri eserleku azpian hankak luzatzea eragotz dezakeen bultorik. /imgs/20060701/img.consejo.02.jpg\nSaia zaitez 24 ordu oro lo egiten ohiz lotan ematen duzun tarte bera. Lotan gutxienez lau ordu eman behar dira segidan (“euskarri-loa” deritzo horri) tokiko gauean, zure gorputzeko barne-erlojua ordutegi berriari egoki dakion pixkanaka.\nLur hartze eta aireratze faseak dira denetan arazotsuenak: une horietan gertatzen diren presio-aldaketek belarrian ixte-sentsazioa eragiten dute. Molestia horiek arintzeko konponbide soil bat “Valsalva maniobra” da: sudurra eta ahoa itxita, arnasbotatze motz baina indartsua egitea da kontua. Ariketa horretan ez erabili bular edo sabeleko indarra, presio altuegia sor zenezake eta.


Saint-Cirgues (Lot) - Wikipedia, entziklopedia askea.\n44°44′15″N 2°07′27″E / 44.7375°N 2.1242°E / 44.7375; 2.1242Koordenatuak: 44°44′15″N 2°07′27″E / 44.7375°N 2.1242°E / 44.7375; 2.1242\nMaurs, Quézac, Gorses, Lauresses, Linac, Montet-et-Bouxal, Prendeignes eta Sabadel-Latronquière\n172 (%50.3) 178 (%52)\nSaint-Cirgues (frantsesez eta ofizialki: Saint-Cirgues) Okzitaniako udalerri bat da. Administratiboki Frantziako Lot departamenduan dago, Okzitania eskualdean. 2013an 385 biztanle zituen.\n2007an Saint-Cirgues udalerrian erroldatutako biztanleak 385 ziren. Familiak 163 ziren, horien artean 49 pertsona bakarrekoak ziren (33 bakarrik bizi ziren gizonak eta 16 bakarrik bizi ziren emakumeak), 53 seme-alabarik gabeko familiak ziren, 49 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 264 etxebizitza zeuden, 171 familiaren etxebizitza nagusia ziren, 39 bigarren erresidentzia ziren eta 55 hutsik zeuden. 254 etxeak ziren eta 10 apartamentuak ziren. 171 etxebizitza nagusietatik 143 bere jabearen bizilekua ziren, 17 alokairuan okupaturik zeuden eta 10 doan lagata zeuden; 1ek gela bat zuen, 7 etxek bi zituzten, 22 etxek hiru zituzten, 49 etxek lau zituzten eta 91 etxek bost zituzten. 153 etxek euren parking plaza propioa zuten azpian. 84 etxetan ibilgailu bat zegoen eta 70 etxetan bat baino gehiago zituzten.\nSaint-Cirgues udalerriko biztanleria-piramidea 2009an .\n2007an lan egiteko adina zuten pertsonak 225 ziren, horien artean 167 aktiboak ziren eta 58 inaktiboak ziren. 167 pertsona aktiboetatik 150 lanean zeuden (86 gizon eta 64 emakume) eta 17 langabezian zeuden (7 gizon eta 10 emakume). 58 pertsona inaktiboetatik 29 erretiraturik zeuden, 13 ikasten zeuden eta 16 "bestelako inaktibo" gisa sailkaturik zeuden.\n2009an Saint-Cirgues udalerrian 169 unitate fiskal zeuden, 393 pertsonek osaturik. Pertsona bakoitzeko diru-sarrera fiskalaren mediana urteko 11.674 euro zen.\n2007an zeuden 19 komertzioetatik, 8 eraikuntza enpresak ziren, 2 ibilgailuen saltze eta konpontze enpresak ziren, 3 garraio enpresak ziren, 1 higiezinen enpresa zen, 4 zerbitzu enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 9 zerbitzu publikoetatik, 1 igeltseroa zen, 1 margolaria, 4 zurginak, 2 iturginak eta 1 higiezinen agentzia.\n2000. urtean Saint-Cirgues udalerrian 55 nekazaritza-ustiategi zeuden, 1.716 hektarea erabiltzen.\nLauresses (3,2 km)\nSabadel-Latronquière (5,0 km)\nQuézac (5,2 km)\nPrendeignes (5,3 km)\nMontet-et-Bouxal (6,2 km)\nMaurs (6,6 km)\nSaint-Étienne-de-Maurs (7,2 km)\nLatronquière (7,7 km)\nSaint-Julien-de-Toursac (7,9 km)\nMultimedia: Saint-Cirgues (Lot)\nBNF: 15260996s (data)\nOrriaren azken aldaketa: 16 martxoa 2021, 05:25.


Bingen Zupiria. Eusko Jaurlaritzako bozeramailea, eta Kultura eta Hizkuntza Politikako sailburua\nEgoeraren «konplexutasunaz» mintzo da Zupiria «erantzun errazak» alboratzeko, eta ez du uste lehendakaritzaren egituraketa berriak kalte egingo dienik berdintasun politikei. Bideoa, elkarrizketaren amaieran.\n«Berdintasunaren aldeko politikak txertatuta daude Jaurlaritza osoan»\nBingen Zupiria Eusko Jaurlaritzako bozeramaile eta Kultura eta Hizkuntza Politikarako sailburuari eginiko elkarrizketa argitaratuko du bihar BERRIAk.\nEAJ eta EH Bildu Calvorekin batzartu dira. Bi indarrek uste dute gobernua bera dagoela jokoan\nSalatu dute komunikazioak eten dituztela 30 kartzelatan\nSarek eta Etxerat-ek azaldu dute presoen senideek aro «oso zaila» bizi dutela. Ontzat jo dituzte espetxe politika aldatzeko egitasmoak\nEspetxe politika aldatzearen aurkako lobby bat dagoela ohartarazi du Foro Sozialak\nForoaren arabera, arlo horretako pausoak «baldintzatu» nahi ditu lobbyak. Espetxe politikaz topaketa bat egingo dute etzi, Madrilen\nEAJkoa izango da legebiltzarreko batzorde gehienetako burua\nHamazazpi batzordetik hamarretan izango da presidente jeltzalea, eta bina zuzenduko dituzte EH Bilduk, PSE-EEk eta PP+C's koalizioak\nAna Urkiza Eusko Ikaskuntzako lehendakari izendatu dute\nIdazle eta itzultzaileak Iñaki Dorronsororen lekukoa hartuko du. 102 urtean erakundea zuzenduko duen lehen emakumezkoa izango da. Urkizari eginiko elkarrizketa argitaratuko du bihar BERRIAk.


Prowers konderria (Colorado) - Wikipedia, entziklopedia askea.\nProwers konderria (Colorado)\nProwers konderriaren kokapena AEBtan\n37°58′N 102°24′W / 37.96°N 102.4°W / 37.96; -102.437°58′N 102°24′W / 37.96°N 102.4°W / 37.96; -102.4\n4.243,42 km2 (%99.64)\n15,35 km2 (%0.36)\nProwers konderria (ingelesez: Prowers County) Coloradoko konderri bat da, Ameriketako Estatu Batuetan. Hiriburua Lamar da. 2010eko zentsuaren arabera 12.551 biztanle zituen, Prowers kilometro koadroko azaleran.\nProwers konderriak 4.258,77 kilometro koadro ditu. Horietatik 15,35 ura dira. Beste 4.243,42 lurra dira. Biztanleria dentsitatea 0,34 da.\n2010eko zentsoan bizi ziren 12.551 pertsonetatik 12.290 txuriak edo hispanoak dira. Horietatik hispano edo latino kategorian 4.417 dira. 54 beltzak edo afroamerikarrak. 65 amerikar natiboak ziren eta 2 Hawaii edo Pazifikoko irletako natiboak. 38 asiarrak ziren. Bestelako arraza bat kategorian 11 biztanle daude. Bukatzeko euren burua arraza bat baino gehiagotan 91 pertsonek kokatzen zuten.


BIZILAGUNAK VI. EDIZIOA | www.basauri.net\nBIZILAGUNAK VI. EDIZIOA\nElkar ezagutzeko bazkaria\nBegira zure inguruan! Herrialde, kultura eta hizkuntza desberdinetako pertsonak herriko kaleetan, auzoan, eskolan…\nBa al dakizu zergatik etorri ziren gurera? Zelan antzematen gaituzten? Zeintzuk diren haien bizipenak? Edo, agian, beste herrialde batera joan zara eta oraindik ez duzu aukerarik izan hangoak gertutik ezagutzeko, haien lagun egiteko…\nBada, «BIZILAGUNAK ALDAMENEKO FAMILIA» ekimenak aukera emango digu elkar ezagutzeko.\nBasaurin bizi eta kultura desberdinetakoak diren familia edo pertsona-talde bi elkartzen ditu «Bizilagunak»ek, guztiek batera bazkaldu dezaten eta bazkaloste atsegina parteka dezaten. Hirugarren baten laguntza ere izango dute, zeinak parte-hartzaileetako baten etxean bazkaria antolatzen lagundu, eta topaketa dinamizatuko duen.\nZurrumurru xenofoborik gabeko kulturen arteko elkarbizitzaren aldeko ekimen honekin bat egin du Basaurik, beste udalerri batzuekin batera.\nAurtengoan, zeuk ere parte hartu ahal duzu!\nZabalik da epea, urriaren 30era arte. Eman izena gaur bertan!\n• Izena ematea bulegoetara etorrita: Herritarrentzako Arreta Zerbitzuan, udaletxeko beheko solairuan (08:00-14:00 eta 08:00-20:00, urriaren 1etik aurrera), edota San Migelen, Pagasarri kalean (08:00-14:00).\n• Izena ematea Internet bidez: Sakatu hemen ...\n• Izena ematea WhatsAppetik: WhatsApp mezua bidalita 688 71 03 68 edo 606 05 06 62 zenbakietara.\n• Izena ematea telefonoz: 606 05 06 62 zenbakira deituta.\n• Izena ematea posta elektroniko bidez: mezua bidalita bizilagunak@basauri.eus helbidera.\nBasauri, 2018ko urriaren 1ean.


Protesta egin dute Baionan eta Donibane Lohizunen, baxoa atxikitzearen kontra | Gizartea | Berria\nGaur itzuli dira ikasgeletara Ipar Euskal Herriko kolegio eta lizeoetako ikasleak, batzuk txandaka. Mobilizazioak antolatu dituzte Cassin eta Ravel lizeoetan.\nDonibane Lohizuneko Ravel lizeoko ikasleek protesta egin zuten, atzo. Patxi Beltzaiz Tamaina handiagoan ikusi\nAzken hilabetea etxean pasatu ondotik, gaur itzuliko dira ikasgeletara Ipar Euskal Herriko kolegio eta lizeoetako ikasleak. Kolegioetan osoki aurrez aurre arituko dira, baina lizeoetan irakaskuntza «hibridoa» izanen dute: hau da, kopuru erdietan arituko dira, batzuk ikasgelatik eta besteak etxetik, txandaka.\nItzulera baliatuta, protesta egin dute Baionako Cassin lizeoko eta Donibane Lohizuneko (Lapurdi) Ravel lizeoko ikasleek, UNL Frantziako lizeotarren batasunak deituta, ekainean iragatekoak diren baxoko azterketak atxikiko dituztela salatzeko. Ikasgeletarako itzulera iragartzeko prentsaurrekoan jakinarazi zuen Jean Michel Blanquer Frantziako Hezkuntza ministroak azterketak bere horretan utziko zituztela. «Gure helburua da ahalik eta baldintza normalenak eskaintzea ikasleei», azaldu zuen. Joan den astean ere, azterketak atxikitzea «lehentasuna» dela berretsi zuen. Ikasleen iritziz, haatik, kontrol jarraikiaren bidez eman beharko liekete 2021eko baxoaren nota.\nEmmanuel Macron Frantziako presidentea lehengo astean mintzatu zen, eta iragarri zuen zenbait fasetan arinduko dituztela COVID-19ari aurre egiteko murrizketa neurriak. Horren barnean sartzen da ikasleen itzulera progresiboa. «Entzuten ditut argumentuak erraten dutenak goizegi dela, baina eskolen ixtearen kalteak oso handiak dira, pedagogikoak eta psikologikoak. Erabaki hori asumitzen dugu», adierazi zuen Jean Castex lehen ministroak. Baldintza «zorrotzak» ezarriko dituzte, «ahalik eta osasun neurri gehienekin». Ikasle, irakasle eta langileentzat testak indartuko dituzte. Listuaren bidezko 400.000 test eginen dituzte astero, eta ondoko asteetarako 64 milioi autotest izanen dira 15 urtetik gorakoentzat.\nLau fasetan iraganen da Frantziako Gobernuak aurreikusi duen deskonfinamendua. Gaurtik aitzina, hamar kilometroko tartean ibiltzeko debekua kenduko dute, eta eskualde bereko departamenduetan ibiltzeko eskubidea izanen dute herritarrek. Maiatzaren 19an, saltegiak eta terrazak irekitzen hasiko dira; ekainaren 9an, ostatu eta jatetxeen barrualdeak irekiko dituzte, eta, ekainaren bukaerarako, etxeratze agindua osoki kendu.


Alarma saltatzeagatik jarritako isunak 601 eurotik 10.400 eurora bitartekoak dira. | Consumer\nJustifikaziorik gabe ateratzea, bigarren egoitzara bidaiatzea, identifikatzeari uko egitea edo bilerak egitea dira 12 arau-hauste ohikoenak. Isunak zein diren esango dizugu\nEgilea: Egilea Pablo González\n601 eurotik 10.400 euro bitarte. Hori da, hain zuzen ere, Barne Ministerioak Gobernuaren ordezkaritzei emandako 12 zehapenen zerrendaren arabera konfinamendua saltatzea kosta daitekeena. Alarma-egoera agindu eta hilabetera, gobernuak taula bateratua egitea erabaki zuen, apirilaren 14ra arte erregistratu ziren arau-hausteen kasuistika arruntenetik abiatuta: kalean harrituta uztea arrazoirik gabe, bilera batean parte hartzea edo antolatzea, ibilgailu partikularrak konpainian erabiltzea… Hurrengo artikuluan, xehetasunak eta zenbatekoak azalduko dizkizugu.\n601 euro, baimenik gabeko joan-etorriengatik; 1.500 euro, bigarren etxebizitza batera joateagatik; eta 10.400 euro, gehienez, jaiak antolatzeagatik. Barne Ministerioak ezarritako zehapen-proposamenetako batzuk dira, indarrean dagoen lehen hilabetean izan ziren arau-hauste arruntenen arabera alarma-egoeratik aldentzeagatik. Zerrenda hori, guztira 12 kasu zehazten dituena, Herritarren Segurtasunari buruzko 2015eko Legearen arabera, Gobernuaren ordezkaritzetara bidali zen, lau astean 600.000 zehapen-proposamen egin ondoren irizpidea bateratzeko. Carlota Zapata Legalitasko abokatua da. Puntu horietako alderdi garrantzitsuenak aztertzen ditu, eta kasu zehatzen bidez azaltzen ditu.\nJustifikaziorik gabe ateratzea: nahitaezko zehapena\nNahasmendu gehien sortzen zuen puntuetako bat zen ea udaltzainek proposatu behar ote zuten kalean arrazoirik gabe edo aldez aurretik ohartarazi behar ote zitzaien guztiei zigorra jartzeko. Herrizaingo Sailak egindako testua argia da: baimendu gabeko bidaia egiten duen orok 601 euroko isuna jasoko du.\nDokumentuaren lehen puntu horrek kasu asko biltzen ditu, Carlota Zapata Legalitasko abokatuak azaltzen duenez. “Kalean egoteko arrazoirik ez duen orori edo, besterik gabe, udaltzainek onargarritzat jotzen ez duenari ezarriko zaio zigorra”, dio Zapatak, eta zenbait kasu azaldu ditu: “Adibidez, hiritar bat etxetik hiru kilometrora harrapatu dute, eta azaldu du supermerkatura joan dela bat urrutiago duenean. Baita erosketatik edo farmaziatik etorri zarela eta hori egiaztatzen duen produkturik edo fakturarik ez daramazula ere”.\nJarrera desegokia eta berrerortzea zigortu egiten dira\nAgente bat gutxiestea 2.000 euroko zehapen proposamena izanen da. Larderia badago, kopurua 3.000 eurokoa izango da, eta polizia-indarrek indarkeria edo mehatxua erregistratuz gero, 10.400 eurokoa, Barne Ministerioak planteatutako gehieneko zehapena. Hona hemen agintarien aurrean jarrera desegokia erakusteko prezioak. Abokatuak argi dauka: erabat saihestezinak eta beharrezkoak ez diren kasuak dira. “Beti gauza bera gomendatzen dugu: Poliziari kasu egitea. Buelta eman eta etxera zoazela adierazten badizute, obeditu. Edozein erreakzio mespretxutzat har daiteke”, azaltzen du.\nGobernuak planteatzen duen beste alderdi bat berrerortzea da, zirkulazioari dagokionez 1.200 euroraino zigortua. “Hasieran gehienezko zigorra da”, dio Zapatak. “Orain arte ikusi dugunez, beste zehapen-proposamen baten ondoren, zenbatekoa 800 eurokoa zen. Kostua progresiboa dela esan du, 1.200 euro horiek lortu arte”.\nBestalde, onartu gabeko merkataritza edo industria jarduerak egiteak 2.000 euroko isuna ekar dezake. “Hori, adibidez, irekitzeko baimenik ez dutenei eta aldez aurretik zigorra jartzeko proposatu direnei zuzenduta dago”, azaldu du abokatuak.\nIrudia: Barne Ministerioa\nBigarren egoitzara joatea edo beste norbaitekin bidaiatzea: 1.500 euro\nAlarma-egoera dekretatu zenetik gehien aipatu eta erregistratu den arau-hausteetako bat da. Eta hemendik aurrera 1.500 euro. Hori ordainduko dute segurtasun-indarrek bigarren egoitza batera joatean harritzen dituzten horiek. .\nZenbateko hori bakarrik doazenei ere aplikatuko zaie, autoan batez ere. Baita adingabeekin edo mendekotasuna duten pertsonekin egiten dutenei ere, bidezko arrazoirik ez badute. Kasu horietan, kopurua ere egoeraren araberakoa da, abokatuak argudiatzen duen bezala: “Ez da gauza bera furgoneta batean zazpi pertsonarekin joatea edo zure neska-laguna lanera eramatea. Lehenengoak arrisku handiagoa dakar eta, beraz, zehapen-proposamen larriagoa ekarriko du”.\nBileretarako gehieneko zehapena\nBilera edo ospakizun batean parte hartu edo antolatzeak Barne Ministerioak ezartzen duen gehieneko zehapena ekarriko du: 10.400 euro . Carlota Zapatak zehaztu du ez dela ezarritako zenbatekoa, baizik eta arriskuaren arabera aldatuko dela. “Kasu horietan, arau-hauslearen jarreran bezala, oso garrantzitsua izango da agenteek zehazten dutena”, azaldu du. “Kasu horietan, polizia leku horretara iritsiko litzateke, eta egoera deskribatuko luke: zenbat jende dagoen elkartuta, zer espaziotan ari den elkartzen… Hasiera batean, zenbat eta pertsona gehiago egon, orduan eta handiagoa izango da osasunerako arriskua”, dio abokatuak.\nEz identifikatzea garestia izan daiteke\nDokumentuan zehazten diren beste bi arau-hausteak arau-hauslearen identifikazio prozesuarekin lotuta daude: uko egitea 700 euroko zehapena jartzeko proposatuko da eta identifikazioa zailtzeko berariazko jarduketa bat egitea 1.500 euro kostatuko da. Zapatak kasu baten eta bestearen arteko desberdintasunak azaltzen ditu. “Ez da gauza bera NANa eman nahi ez izatea edo polizia-gorputzak saihesten saiatzeko egoera bat asmatzea edo bat ez datorren dokumentu bat ematea”, dio abokatuak.


Berria.info - �Erasotzaileak makinen ahuleziaz baliatzen ziren lehen, eta gizakienaz orain�\n�Erasotzaileak makinen ahuleziaz baliatzen ziren lehen, eta gizakienaz orain� Interneten bidezko iruzurrez mintzatuko da gaur Mondragon Unibertsitateko aditua, Donostian. Ondoren, Kevin Mitnick arituko da, Pentagonoko ordenagailuetan sartzea lortu zuen 'hacker'-a. Urko Zurutuza. Informatikaria " />\nAsteazkena, 2013ko abenduak 4 - 21:43 Agenda\nAGENDA;2010-03-18;�Erasotzaileak makinen ahuleziaz baliatzen ziren lehen, eta gizakienaz orain�. Interneten bidezko iruzurrez mintzatuko da gaur Mondragon Unibertsitateko aditua, Donostian. Ondoren, Kevin Mitnick arituko da, Pentagonoko ordenagailuetan sartzea lortu zuen 'hacker'-a. Urko Zurutuza. Informatikaria\nUrko Zurutuza. Informatikaria\nInterneten bidezko iruzurrez mintzatuko da gaur Mondragon Unibertsitateko aditua, Donostian. Ondoren, Kevin Mitnick arituko da, Pentagonoko ordenagailuetan sartzea lortu zuen 'hacker'-a.\n«Erasotzaileak makinen ahuleziaz baliatzen ziren lehen, eta gizakienaz orain»\nEdu Lartzanguren. Urko Zurutuza (Donostia, 1976) aditua da informatikaren segurtasunean. Gaia ikertu eta irakasten du Mondragon Unibertsitatean. Tranpa makinak: zure etsaia ezagutu hitzaldia emango du gaur, 09:30ean, Miramon parke teknologikoko eraikin nagusian, Interneten eta segurtasunaren inguruan antolaturiko jardunaldian. Zertan da zure taldea gauzatzen ari den tranpa makina esperimentua?\nMakinak dauzkagu jarrita hainbat enpresatan, Mondragon Unibertsitaterako egitasmoan. Ordenagailuak bezalakoak dira, Internetera konektatuta daude, eta erasoak pairatzen uzten ditugu. Tranpa makina esaten diegu, guk gero aztertu egiten ditugulako eraso horiek, hau da, sartzen diren birusak, zizareak eta bestelakoak. Badira lau urte jarrita dauzkagula, eta babesik gabe daude: partxerik gabe eta birusen aurkako programarik gabe. Berehala egiten diete eraso.\nLau urtez, astia izan duzue erasoen eboluzioa aztertzeko. Zertan aldatu dira erasotzaileen taktikak?\nDuela lau urte, eraso automatikoak ziren nagusi. Azken boladan, berriz, gehiago bilatzen dute geuk egitea haien lana. Askoz errazago da haientzat gu Interneteko gune batera joatea konbentzitzea, eta geuk jaistea programa gaiztoa. «Birusen aurkako beste programa bat» eskaintzen dute, edo «leku oso interesgarria» edo «flash-en bertsio berria». Zuk sinetsi eta klik egiten duzu.\nSistema pasiboagoa da gaizkileentzat. Lan zailagoa zuentzat?\nErasoen zain dauden ordenagailu horiez gain, bila doazen sistemak garatzen ari gara orain. Gune maltzurretara joaten dira, programa gaiztoen bila. Lehen makinen ahuleziez baliatzen ziren, orain jendearenak bilatzen dituzte. Askoz errazagoa zaie, ez dute halako jakintza teknikorik behar.\nErasotzaileek, lehen, trebezia erakutsi nahi izaten zuten. Orain diru asko ateratzen dute. Iaz aurreko urtean baino bi aldiz gehiago lapurtu zuten, 560 milioi dolar AEBetan soilik. Mafiak eta hackerrak elkartu egin dira. Errusia edo Txinako mafiek programak erosten dizkiete hackerrei, ordenagailu sareak kontrolatzeko. Drogak baino negozio handiagoa da dagoeneko.\nDuela egun batzuk desegin zuten sareko ustezko burua bilbotarra zen.\nDena automatikoa da gaur, ez duzu asko jakin behar. Komando huts batekin, milioika ordenagailu kontrolatu eta bankuko datuak lortzen dituzte. Bahituriko ordenagailu sareak alokatu ere egiten dituzte.\nNola eboluzionatuko dute?\nGizarte sareen aldetik joko dutela uste dut. Miloika pertsona dabil Facebook, Tuenti eta halakoetan. Pentsa zein arriskutsua den zure soslaia edonoren bistan uztea: gustuko duzuna, zeure lagunak... Sekulako informazioa lor dezakete zu engainatzeko. Probak egin ditugu, eta beldurra ematen dute: tranpa makina jarri dugu, Microsoften Messenger programarekin. Lagun izateko gonbitak bidaltzen ditugu, eta %80k baietz esaten dute, gu ezagutu gabe. Berehala hasi gara mezuak jasotzen, gune maltzurretarako loturekin.\nAholku batzuk, ez erortzeko halako sareetan?\nZure bankuarekin ari zarela uste duzunean, begiratu nabigatzailean dagoen URL helbidea benetan bankuarena ote den. Ez ireki edozein helbide, edo edozein mezu. Birusaren aurkako programa bat jarri eta ordenagailua eguneratuta eduki. Baina, batez ere, zuhur jokatu.\nZazpi txirrindulari, oraingoz, Euskadi taldean\nMultimedia gunetik, liburura\n"Erabakitzeko eskubidea gauzatzeko tresna gisa", EH Bilduk ontzat jo du estatus politikoa aldatzea\nAzaroan 3.211 behargin gutxiago izan ziren lanik gabe Hego Euskal Herrian\nErabateko isiltasunean oroitu dute Inaxio Uria, ETAk hil eta bost urtera\nBasauritik Arrasatera abiatu dira Edesakoak, "bazterketa" salatzera


Zer ikasi Kataluniako prozesutik? (2. Ekitaldi osoaren bideoa) : Norabidea\nZer ikasi Kataluniako prozesutik? goiburupean solasaldi bat antolatu zuen Norabideak joan den martxoaren 10ean, Iruñeko Katakrak aretoan. Ekitaldiaren helburua Euskal Herriko egoeraz eta etorkizunaz gogoeta egin eta sustatzea zen. Ekarpen interesgarriak egin ziren. Ekitaldiak bi zati eduki zituen: lehenik, solasaldia aberasteko hiru katalanen lekukotasuna eskaini ziren bideoaz: Lluis Llach Junts Pel Siko parlamentaria, Irene Martin Abellan ANCko kidea eta David Fernandez CUPeko kidea. Hirurei galdera sinple bat egin zitzaien: zure esperientziatik abiatuta, zer gomendatuko zenieke zure lagun euskaldunei kontuan har dezaten? Hiruren erantzunarekin osatu da 13 minutuko bideoa, ekitaldiaren hasieran proiektatu zena. Ondoren, solasaldia gorpuztu zen: Zelai Nikolas legelariak, Arantza Santesteban historialariak eta Martin Aranburu politologoak heldu zioten ekitaldiaren gaiari, eta, besteak beste, prozesuaren funtsezko baldintzei buruz, izaeraz eta aukeraz mintzatu ziren. Pello Urzelai Norabidea blogeko koordinatzaileak egin zituen solasaldiaren gidari lanak.\nEkitaldiaren laburpen gisa, Joxerra Senar kazetariak Berrian argitaratutako kronika irakur daiteke: Kataluniaren ispilua euskal bidearentzat.\nSolasaldiaren lehen puntua prozesu baterako funtsezko baldintzak zein diren eta Euskal Herrian ote dauden aztertzea izan zen. Gogoeta horri laguntzeko asmoz, Norabideak erabakitzeko eskubidearen aldeko jarreraren mapa aurkeztu zuen. Joan den abenduko Espainiako Gorteetarako hauteskundeetako herriz herriko emaitzetan oinarritutako intentsitate mapa da. Bertan erabakitzeko eskubidearen alde dauden indar politikoen indarra erakusten da herriz herri, Hego Euskal Herri osoan. Gaindegiak eta Berriak elkarlanean abenduko hauteskundeetarako egindako mapan txertatuta dago mapa hau, eta ikuspegi berri bat eskaintzen du.\nErabakitzeko eskubidearen aldeko jarrearen mapa, Espainiako Kongresurako hauteskunde emaitzen arabera, Gaindegiak eta Berriak elkarlanean garatua.\nEtiketak: Arantza Santesteban, independentzia, Katakrak, Katalunia, Martin Aranburu, Norabidea, Zelai Nikolas\n« Zer ikasi Kataluniako prozesutik? (1. lekukotasunen bideoa)\nErabakitzeko eskubidea eztabaidagai AEBetako Kongresuan »


'Al alba' abestiaren euskarazko bertsioa egin dute Iker Laurobak eta Jon Martinek | Kultura | Berria\nNork ostu dit apirila? proiektuko bigarren abestia da Ilunabarrak izeneko hori. Proiektuak berrogeialdiak eragin dituen egoerak abesti bilakatzea du helburu. Pasa den astean hil zen Luis Eduardo Aute, abestiaren egilea. Txiki, Otaegi eta FRAPeko hiru militanteren fusilamenduak oroitzen ditu kantak\nLuis Eduardo Auteren Al alba abestiaren itzulpena da Ilunabarrak. Jon Martinek itzuli eta Iker Laurobak musikatu duen bertsio hau Ane Narbarteren margolan batekin ilustratu dute, gaur zabaldu duten bideoan. Hiru sormen espresio horiek bateratzen ditu Nork ostu dit apirila-k: musika, letrak eta marrazkiak. Datorren astelehenean, bi kanta berri estreinatuko dira Berria Aretoan: Erizainarenak (Eñaut Aiartzaguenaren ilustrazioarekin) eta Gezurrezko eztaiak (Ane Narbarteren lanarekin). Hurrengo biak, berriz, apirilaren 18an aterako dira.\nFrankismoak Angel Otaegi eta Juan Paredes Txiki ETAko militanteak, eta Jose Luis Sanchez Bravo, Ramon Garcia Sanz y Humberto Baena FRAPeko kideak fusilatu aurreko egunean idatzi zuen Autek Al alba. Aute joan den astean hil zen. «Fusilatzeen aurreko egunetan idatzi nuen Al alba, urgentzia handiz. Azkarren sortu ditudan kantuetako bat izango da, baina jendeak hura kantatzea nahi nuen. Egia esan, ez nuen askorik pentsatu behar izan; minetik sortu zen». Frankismoaren azken fusilatzeak izan ziren, eta 1975eko irailaren 27an izan ziren. Egun batzuk lehenago, gerra kontseilu batek heriotzara kondenatu zituen, eta ezinegon giro horretan sortu zuen Autek Al alba, ziur aski haren kanturik ezagunena izango zena.\n«Zentsura azkar pasa zedin nahi nuen. Horregatik egituratu nuen maitasun kantu baten gisara, betirako agur baten eta heriotzaren alegatu gisa. Baina badira kantuan exekuzioekin oso lotuta dauden bi elementu». Zentsura igarota, Rosa Leonek grabatu zuen aurrenekoz kantua, eta 1978ra arte ez zuen diskora eraman Autek.\nZentsurarik modu distiratsuan izkin egin zioten abestien adibide da Al alba. Berrogeialdian zehar gertatu da Auteren heriotza, eta, tematikoki proiektuarekin bete-betean lerratzen ez bazen ere, bertan txertatzea erabaki zuten Laurobak eta Martinek. Beste hainbat euskaldun bezala, Filipinetan jaiotako artista honen miresle da Martin. "Bakarraldiak egoera bitxiak eragin ditu. Birusaren aurrean denak berdinak garela esaten bada ere, denek ez diogu testuinguru berean aurre egingo itxialdiari. Egoera sozioekonomiko, laboral eta afektiboek erabat zeharkatuko dute gure esperientzia. Horietako batzuk kanta bihurtzea da proiektuaren helburua. Konspiranoiak, berri faltsuak, tratu txarrak, harreman berriak, balkoietako poliziak.... hurrengo kantetarako gaiak izango dira", dio Martinek. Musika estiloak ere denetarikoak izango dira: doinu alai herrikoiak, rocka, popa eta rapa jorratuko dituzte.


Kote Cabezudori beste bost hilabeteko kartzela zigorra ezarri diote - Irutxuloko Hitza : Irutxuloko Hitza\nBosgarrenez zigortu dute Kote Cabezudo argazkilari donostiarra. Biktima baten argazkiak Internetetik ez borratzeagatik Donostiako epaitegi batek bost hilabeteko kartzela zigorra ezarri dio. Horrekin batera, 1.500 euro ordaindu beharko dizkio biktimari.\nModeloei sexu abusuak egitea leporatuta jarritako salaketengatik eta adingabeko nesken argazkiak “argazkilaritza zerbitzu erotikoak promozionatzeko” sare sozial batera igotzeagatik ari dira epaitzen argazkilaria. Guztira 47 delitu egozten dizkiote Cabezudori, eta oraingoz bost kasutan zigortu dute, eta beste bitan kasua artxibatu dute. Haren aurkako kasu nagusiaren epaiketa ez da oraindik hasi.


Irina, ura, gatza...Ogia!!: Ogia, garagarra eta limoiaz.\nAupa. Gaurko hau ere Lepard-ena da eta liburu hontatik aterata dago (gehienetan bezala, moldatuta). Oparitu zidatenean ez nuen pentsetan halako etekina aterako nionik bainaaa ... pixkanaka pixkanaka badoa bere fruituak ematen. Ingelesez dago eta ez dut ezer ulertzen, baina oporretan loibekin egon nintzen eta euretariko bat errezeta honen itzulpena egin zidan. Eskerrak!!! lan bat gutxiago.\nLepard-ek olioa, parrilan egindako piperrak, olibada, gazta, edozein urdaiazpiko eta letxugarekin sandwich balitz bezala jatea modu egokiena dela dino. Momentuz bera bakarrik jan dugu eta mundiala dago.\nLepard-ek, limoi zukuak garagarrari zaporea handiagotu eta zekaleak duen garraztasuna ematen diola dino. Ez dakit horrela den edo ez, nik limoi zaporea hartu diot, baina ez oso bizia, e?\nLimoizaleak bazarete egin, oso oso goxoa baitago. Ahoan lagatzen duen limoi tokea, sekulakoa!!\nLurruna sortzeko ura botatzen duzuenean, neurrian botatzen baduzue, ez daukazue ontzia atera beharrik, ados? Atea zabaltzen dugun bakoitzean tenperatura jaitsi egiten zaio, eta ez zaigu batere komeni.\nArgitaratzailea Juantxo - 21:00:00\nRosa, 2 de septiembre de 2010, 2:00\nDuten pinturak gehiago ona ogi honek, limoi zukua eta pixka bat arraro horri buruz aurkitu dut, baina ziur asko.\nmarilu perez 19 de septiembre de 2010, 21:23\nBeti bezala zure bloga ikusteak jateko gogoak sortzen dizkit...\nJuantxo 20 de septiembre de 2010, 18:13\nNiretzat ere pixkat arraroa zen eta horregatik egin nuen, goxoa geratzen da.\nMuxu bat zuretzat ere.\nJuantxo 20 de septiembre de 2010, 18:20\nNeri zure blogak ere. Hori konpontzeko bazkari bat egin beharko genuke, ogia nere kontura ;)


Nola Trieste Ljubljana joan (Eslovenia) - ViajesBlog\n1 Aukera 1. Trieste aireportua (Ronchi) – Trieste – Ljubljana:\n1.1 Trieste aireportua Bus (Ronchi) Trieste.\n1.2 Bus de Trieste Ljubljana a.\n1.3 tren de Trieste Ljubljana a.\n2 Aukera 2. Trieste aireportua (Ronchi) – Ljubljana:\n2.1 Partekatua Taxi (GoOpti).\n2.2 Auto partekatua (Blablacar.es, Hitchhikers.org, GoCarShare.com).\nNola Trieste lor dezaket Ljubljana Bus, tren edo merkea garraioa?\nRyanair helmuga Trieste hegaldi bat erosi nuen (Aireportuko Ronchi) Esloveniako hiriburua hegaldia oso garestia zen delako, eta orain ez dakite nola Trieste bidaiatzeko Ljubljana.\nGaldetzen diot nire buruari zerbitzu bat bada Trieste aireportuko garraio Ljubljana oy zer beste garraiobideen ez; Prezioak eta termino horien.\nTrieste aireportutik joan ( Friuli Venezia Giulia Aeropuerto aka Ronchi Aeropuerto ) Ljubljana a (Ljubljana gazteleraz) erabili eta hainbat garraio-moduak konbinatu dezakezu. Beraz, ahal duzun Trieste Ljubljana Bus joan, trena, taxi partekatua edo autoa partekatzea . Hemen ezberdinak dira Aukerak batera iritsi ordutegiak eta prezioak Gure eskura:\nAukera 1. Trieste aireportua (Ronchi) – Trieste – Ljubljana:\nTrieste aireportua Bus (Ronchi) Trieste.\nBus transferentzia bakar batek egiten Ronchi (Trieste aireportua) Trieste eta eskailerak behin ordu erdi edo, hala. Bidaia inguru irauten du 1 denbora\nPrezioa :. € 3,80 norabide bakoitzean\nHemen autobus ordutegia egiaztatu Trieste Ronchi FVG aireportua eta galderak.\nBus de Trieste Ljubljana a.\nTriste-Ljubljana ibilbidea eskaintzen duten bi noranzkoetan bi autobus enpresa daude: Veolia eta Florentiabus. Autobusa 14pm helmuga Ljubljana at uzten astelehenetik ostiralera, hainbat hiritan gelditu, incluyendo Postojna Sežana; eta in 18:20 Eguneroko. Bidaia hartzen du, gutxi gorabehera 2 ordu eta prezioa ezezaguna da.\nTrieste autobus ordutegia hemen ikusi Ljubljana eta galderak.\ntren de Trieste Ljubljana a.\nEre egin dezakezu trenez joan, baina zailagoa da eta denbora da egiten duzun bezala 2 du 3 transferentziak eta irauten 5:35 Goizeko 4.40hy. Jakin badakigu prezioa. Informazio gehiago.\nAukera 2. Trieste aireportua (Ronchi) – Ljubljana:\nPartekatua Taxi (GoOpti).\nGoOpti zerbitzua da kostu transferentziak hainbat hiri eta aireportuak konektatzen Italiako, Austria, Hungariako, Kroazia, Serbia, Eslovakian, Eslovenia eta Alemania. Zerbitzu gehien Esloveniako pertsona erabiltzen da, Aukera azkarrena da, eta bere prezioa arrazoizkoa baino gehiago da. Gehienez batetik elkarbanatu taxi baten antzeko zerbait da 8 behar duten pertsonak leku batetik bestera, toki horietan arteko beste bat edo tarteko puntuetara.\nBidaia 1h30min inguru irauten du, eta joan prezioaren Trieste Trieste edo Ljubljana aireportua Ljubljana aireportua daiteke bertatik joan 10 € a 25 € hasieran dioenez, erosteko, bere lekua dira lehen erreserba delako prezio merkeagoa dutenen gozatzeko. Informazio eta ikuspegiak gehiago Goopti funtzionamenduari buruzko For, klikatu on GoOpti: errendimendu, berrikuspen eta artikulu. Gure ustez, hau da, Aukera oso ona negozio bidaietarako .\nAuto partekatua (Blablacar.es, Hitchhikers.org, GoCarShare.com).\nBadira pertsona jarriz beren autoan bidaiatzen hiri batetik bestera jendearekin hiri batetik bestera autorik gabe bidaiatu behar duten eskainitako hainbat webgune. Webgune hauek, sortzen da pertsona nork egingo du yourself ibilbidea autoa eta bidaia-merkataritza partekatzeko zaren.\nBla GoCarShare gidariak eta kobratzen kuota bat erregai eta bidesarien kostuak estaltzeko. Adibidez, Trieste etatik Ljubljana Car Sharing joan, Prezioak € bitarteko Ikusi dugu 5 € a 7; Baina zerbitzu hau hitchhikers da doan . Aurki norbait Trieste bidaia egingo Ljubljana egun eta aireportura iristen gutxi gorabeherako denbora zaila izan daiteke; Baina, ez dela erakusteko!\nAntzeko elementuak ikusi ahal izango duzu Nola Trieste Ljubljana joan (Eslovenia) atala Bargain Bidaia .\nVisitas guiadas gratuitas por varias ciudades europeas (Vienako, London, Berlin, Praga y Ámsterdam)\nFin de año en París: 3 etatik 4 noches desde sólo 225€ incluyendo vuelos ida y vuelta, hotel (4,5/5 TA) eta gosaria\n72 Hobariak ordu Hoteles.com. To 60% off\nMezu berriagoaBidaia bakarrik eskuko ekipajea: 12 Trikimailuak


Nola jakin lotura bat gaiztoa den ireki gabe | Azkue Fundazioaren Egunkaria\n2021(e)ko abenduak 9\nBirus eta eraso informatiko asko, telefono mugikorren edo ordenagailu finkoen aurkakoak, esteka baten bidez sartzen dira sistema eragilean. Horren adibide berria da Pegasus, munduko hainbat gobernuk oposizioko kideak eta kazetariak zelatatzeko kontratatu zuten spywarea. Software hori ekoitzi zuen NSO enpresak lotura bat bidaltzen zien biktimei, eta, irekitzen zutenean, Pegasus telefonoan instalatzen zen, sistemako segurtasun-akatsak baliatuta.\nBerehalako mezularitza edo posta elektroniko bidez iristen diren iruzur askok antzeko metodoa jarraitzen dute. Horregatik, edozein dela ere susmagarria iruditzen zaigun esteka bat jasotzen badugu, garrantzitsua da esteka segurua dela egiaztatzea ireki aurretik. Lotura segurua den ala ez egiaztatzeko hainbat modu daude. Jarraian, prozesu hori nola egin azaltzen saiatuko gara:\nEsteka aztertu: lotura gaiztoa izan daitekeela susmatuz gero, lehenik eta behin aztertu egin behar da. Webgune batzuek URLak aztertzeko aukera eskaintzen dute, eta estekak malwarerik baduen edo ez edo segurtasun-zerrenda beltzen batean agertzen den jakinarazten dute. Erabilgarrienetako eta errazenetako batzuk pcrisk.com, virustotal.com eta sitecheck.sucuri.net dira.\nKurtsorea URLaren gainean pasatu: saguaren erakuslea estekaren gainean jartzean, esteka osoa ikus daiteke nabigatzailearen beheko eskuineko izkinan. Horrela, estekak benetan nora eramaten zaituen ikusi ahal izango da, batzuetan esteka horiek laburtuta etor baitaitezke eta ez baitaukate beharrezko informazio guztia.\nOrriaren kodea aztertzea: programazioari eta web kodeari buruzko ezagutza batzuk izanez gero, aukera hau oso erabilgarria da. Horretarako, estekan klik egin ondoren, “Ikuskatu” aukeran sartu behar da. Hori egitean, orri horren kodea duen lauki bat irekiko da. Hortik, webguneko eduki guztia aztertu eta berrikus daiteke, gailuarentzat arriskutsua den ala ez jakiteko.


Scurry konderria (Texas) - Wikipedia, entziklopedia askea.\nScurry konderria (Texas)\nScurry konderriaren kokapena AEBtan\n2.345,09 km2 (%99.77)\n5,44 km2 (%0.23)\nScurry konderria (ingelesez: Scurry County) Texasko konderri bat da, Ameriketako Estatu Batuetan. Hiriburua Snyder da. 2010eko zentsuaren arabera 16.921 biztanle zituen, Scurry kilometro koadroko azaleran.\nScurry konderriak 2.350,53 kilometro koadro ditu. Horietatik 5,44 ura dira. Beste 2.345,09 lurra dira. Biztanleria dentsitatea 7,2 da.\n2010eko zentsoan bizi ziren 16.921 pertsonetatik 15.922 txuriak edo hispanoak dira. Horietatik hispano edo latino kategorian 6.149 dira. 764 beltzak edo afroamerikarrak. 47 amerikar natiboak ziren eta 2 Hawaii edo Pazifikoko irletako natiboak. 48 asiarrak ziren. Bestelako arraza bat kategorian 12 biztanle daude. Bukatzeko euren burua arraza bat baino gehiagotan 126 pertsonek kokatzen zuten.\nOrriaren azken aldaketa: 14 abendua 2019, 08:58.


Zazpi lurraldeetako 13 bertsolari gazte Sarako finalean | El Diario Vasco\nCulturasZazpi lurraldeetako 13 bertsolari gazte Sarako finalean\nZazpi lurraldeetako 13 bertsolari gazte Sarako finalean\nIaz ere Saran jokatu zen finala, eta Aroa Arrizubieta gasteiztarrak jantzi zuen txapela. / BERTSOZALE ELKARTEA\nGipuzkako ordezkariak Oihana Arana eskoriatzarra eta Aner Peritz 'Euzkitze' zarauztarra izango dira\nViernes, 8 junio 2018, 12:31\nSarak hartuko du aurten ere Euskal Herriko bertsolari gazteen festa. Zazpi lurraldeetako 13 bertsolari ariko dira kantuan, zazpi mutil eta sei neska, iaz lortutako txapelaren defentsa egingo duen Aroa Arrizubieta arabarra barne. Haur eta gazteei jendaurrean bertsotan egiteko espazioak emateko sortu zen orain dela hiru hamarkada Euskal Herriko Eskolarteko bat-bateko Txapelketa. Bide luzea egin du 1989 urtez geroztik Bertsozale Elkarteak eta Ikastolen Elkarteak partekatzen duten ekimenak. Ikasturte honetako txangoa larunbat honetan iritsiko da helmugara, Saran. Bertan jokatuko da alegia 2018ko Eskolartekoko finala.\nSarako trinketean izango da bat-bateko finala, 11:00etatik aurrera. Zazpi lurraldeetako eta 15-18 urte bitarteko hamahiru bertsolari gaztek hartuko dute parte: Arabatik, Aitor Ugarte Eriz (Aramaio, 2002) eta Aroa Arrizubieta Barredo (Gasteiz, 2001); Baxenabarretik, Elixabet Etxandi Goyenetche (Izpura, 2000) eta Julen Etxeberri Etxart (Zaro, 2001); Bizkaitik, Gorka Pagonabarraga Agorria (Durango, 2000) eta Iruri Altzerreka Martinez (Garai, 2000); Gipuzkoatik, Oihana Arana Kardenal (Eskoriatza, 2001) eta Aner Peritz Manterola 'Euzkitze' (Zarautz, 2002); Lapurditik, Hodei Renteria Maleta (Angelu 2000) eta Irati Alcantarilla Urdanpilleta (Urruña, 2001); Nafarroatik, Xabat Illarregi Marzol (Leitza, 2001) eta Ekiñe Zapiain Arlegi (Bera, 2002); eta Zuberoatik, Haritz Capot Thornary (Zalgize, 2001).\nBi atal izango ditu saioak. Hasierako agurraren ondotik, binaka ariko dira zortziko handian zein txikian; eta gero, puntuazioz sailkatutako lehen seirek bakarkako ariketak egingo dituzte. Egitasmoaren 30.urteurrena tarteko, Mikel Mendizabal bertsolari eta Ikastolen Elkartean bertsolaritza sustatzaile arduratan aritu denak jantziko dio txapela irabazleari.\nRicky Martin pondrá a bailar a Illunbe el 29 de agosto Récord de participación en los Premios Literarios Kutxa Ciudad de San Sebastián 2018


Bizi-kalitatea eta zainketen kalitatea bizitzaren amaieran | Matia Fundazioa\nHasieraBlogaBizi-kalitatea eta zainketen kalitatea bizitzaren amaieran\nBizi-kalitatea dimentsio anitzeko kontzeptu indibiduala da, faktore pertsonalak eta sozioanbientalak, dimentsio fisikoa, psikikoa eta soziala biltzen dituena, eta aldagai objektiboak eta subjektiboak konbinatuta neur daitekeena. Horregatik guztiagatik, kontzeptu pertsonala eta indibiduala da, aurretiko esperientzien eta oroitzapenen araberakoa, pertsonaren integraltasuna eta haren balioak eta sinesmenak kontuan hartzen dituena. Ezagutza horrek balio handia du laguntza-zerbitzuek, eta bereziki bizitzaren amaieran, ematen dituzten zainketen emaitza ezagutzeko.\nDuela gutxi* argitaratutako lan batean, organo aurreratu nahikorik ez duten pazienteen bizitzaren amaierako zainketen kalitateari eta haien senideen pertzepzioari buruzkoa, interes handia du, ikerketaren helburua estali gabeko premiei eta laguntza-helburuei buruzko informazio handia ematen duten alderdi subjektiboei buruzkoa baita.\nAtzera begirako azterlana da, 2009tik 2012ra bitartekoa, eta Ameriketako beteranoen ospitaleetan hiltzen diren pertsonak biltzen ditu: 57.753 pertsona aztertzen ditu, eta familien % 63k erantzuten du. Giltzurrunetako gaixotasun kronikoa, neoplasiak, bihotz-biriketako gutxiegitasuna (BGBK bronkopatia kronikoa edo bihotz-gutxiegitasuna), dementzia eta hauskortasuna (hainbat diagnostiko ditu, hala nola parkinsona, iktusa, aldakako haustura, deliriuma, pneumonia, inkontinentzia, deshidratazioa, zelulitisa, sinkopea). Zainketen kalitatea ebaluatzeko neurtu beharreko helburu nagusiak honako hauek dira: azken 3 hilabeteetan aringarri-taldeei egindako kontsultaren, suspertu beharrik ez izateko aginduen, heriotzaren kokapenaren (ospitalea, ZIU, egoitzak) eta familiaren pertzepzioaren mende daude. Pertzepzio horren barruan sartzen dira profesionalek familia-eskaeren aurrean duten jarrera, alternatiba terapeutikoen informazioa, euskarri emozionala eta minaren maiztasunari eta intentsitateari buruzko aldagai batzuk.\nBada, ehuneko handi batean minbizia edo dementzia duten pazienteek aringarri-ekipoekin kontsultatzen dute ( % 73 eta % 61,5, hurrenez hurren), eta % 50 baino gutxiago organo-gaixotasunetan; era berean, paziente horiek % 10 baino gutxiago hiltzen dira unitate intentsiboetan, eskasia organikoen ia % 30 hiltzen diren bitartean. Familiek zaintza-kalitate hobea dute neoplasiak eta dementzia dituzten pazienteetan.\nJoera eta zailtasun metodologikoak gorabehera, datu-baseen analisia denez, agerian geratzen da bizitzaren azken fasea identifikatzeak eta erabakiak hartzeko plangintza aurreratuak gaixotasun aurreratuak dituzten pazienteen zainketen eta bizitzaren kalitatea areagotzen duela, eta ahalegin terapeutikoa mugatzen duela, senideen gogobetetasun handiagoarekin. Neoplasiak eta dementziak dituzten pazienteen zainketen sentsibilizazioan egindako aurrerapenek barne hartu behar dituzte organo aurreratu nahikorik ez duten eta hauskorrak diren pazienteak, baliabideak esku-hartzeen eraginkortasunera eta segurtasunera egokitzeko, behar bezala informatutako pazienteen lehentasunak kontuan hartuta.\nMedikuntza probabilitateen artea eta ziurgabetasunaren zientzia da. W. Osler


Ikuskizunaren hasiera oso hunkigarria izan zen, bezperan hil zen Gerokide baten oroipenean Agur jaunak jo baitzuten taldeko hiru txistulariek: Arantzazu Alustizak, Ander Arandiak eta Andoni Iparraguirrek, musikarien zuzendariak. Gainerako ikuskizuna dibertigarria eta aberatsa izan zen aldi berean, mota eta jatorri askotariko dantzak ikusi baitziren oholtza gainean. HH5, LH1 eta LH2ko txikienek egin zituzten buruhandien, kaldereroen eta Lantzeko lehenengo dantzak. Jarraian, LH3ko dantzariek sorgin-dantza erakutsi ziguten. Hortik aurrera, maila guztietako dantzariek, LH4tik nagusien taldera heldu arte, Juan Luis Unzurrunzaga zuzendari artistikoak taldearentzat sortu dituen ikuskizunetako dantza batzuk erakutsi zituzten omenaldi gisa. Dantzari helduek ere haien tartea izan zuten eta polka zoragarri bat dantzatu zuten, baita emanaldi amaierako dantza bikain bat ere.\nHilabeteetako lanaren emaitza da Lasarten ikusitakoa, dantzariek denbora dezente daramate eta ikuskizuna prestatzen. Baina esan beharra dago, musikari, teknikari eta laguntzaile guztiek egindako lana ere apartekoa izan zela, horrelako ikuskizunez gozatu ahal izateko, horien guztien lana ezinbestekoa baita. Horrez gain, ikuslegoak ere asko lagundu zuen. Antzokia bete-betea zegoen, eta dantzari eta musikariek asko eskertzen dituzte animo eta txalo-zaparradak. Eta, horrekin lotuta, bihotzez eskertu nahi diogu Manuel Lekuona kultur etxeari, Gerorentzat hain berezia den egun hori bertan ospatzeko aukera eman eta eskainitako laguntzagatik!\nAzkenik, ezin dugu aipatu gabe utzi Gero Axular Dantza Taldeak duen kamiseta berria! Bi dantzarik taldearen 14 urteak irudikatzen dituzten diseinua Idoia Diaz Alkorta dantzari ohiarena da. Maketazioa, ordea, IPAR, Arte Grafikoen Tailerrak egin du.\nJoan gure galeriara ospakizuneko argazkiak ikusteko!


'Bilbao Taste Nagusia', jaiak eta gastronomia buztartzeko tresnea - bizkaie.biz\n'Bilbao Taste Nagusia', jaiak eta gastronomia buztartzeko tresnea\nBizkaie! 2018-08-16 10:41 Kulturea\nBilboko Udalak eta Food Play enpreseak jarri dabe martxan web bidezko aplikazinoa.\nAste Nagusiaren 40. urteurrena ospatzeko web aplikazino barria aurkeztu dabe, Bilbao Taste Nagusia, udaletxean egindako ekitaldian. Han egon dira Itziar Urtasun Bilboko Jaietako zinegotzia eta Food Play enpresa barritzaile bilbotarreko kide bi, Pello Mujica eta Aitor Carbajo.\nWeb bidezko plataformearen ardatzak bi dira: Aste Nagusia eta uriko gastronomia. Bilbotarrek eta bisitariek aukerea izango dabe Aste Nagusiko egunetarako proposamen gastronomikoak ezagutzeko eta kalidadeko menuak topetako.\nBilbao Taste Nagusia aplikazinoan agertzen diran establezmenduak bereizgarri baten bidez erakutsiko dira mapan, geolokalizazino eta guztikoa. Ganera, aukeratutako jatetxera joateko argibideak eta garraio publikoa agertuko dira. Bilboko auzo guztiak kontuan hartzen ditu aplikazinoak.\nJatetxe edo taberna bakotxak Aste Nagusiko menu berezia eskainiko dau, jai eredu honen 40. urteurrena ospatzeko diseinauta. Menu horreetan Eusko Labeldun produktuak erabiliko ditue eta Taste Nagusia txartelakaz ordainduko dira. Establezimendu laguntzaileetan eta Kutxabankeko kutxazainetan erosi ahal izango dira eta 30 euroko balioa izango dabe txartelok. Ekimen hori solidarioa danez, erabilitako txartel bakotxeko Bizkaiko Caritaseko Jantoki Sozialak euro bi jasoko ditu.\nEgitaraua eskuko telefonoan\nBilbao Taste Nagusia web aplikazino barritzaileaz gan, dagoeneko ohiko bihurtu dan beste tresna bat be aurkeztu dau Udalak, eskuko telefonoetarako aplikazinoa hain zuzen. Bertan, 2018ko Aste Nagusiko egitarauko ekitaldi guztiak kontsultau leitekez, egunez egun antolatuak, era eroso eta bizkorrean. Jarduera guztiak mapa baten kokatzen ditu eta geolokalizazinoa be badarabil aplikazinoak.\nEra berean, jaietan erabilgarriak izan leitekezan datuak dakarz aplikazinoak, esate baterako, larrialdietarako telefono-zenbakiak, garraio publikoaren inguruko informazinoa eta abar. Eraso sexisten kontrako gidaliburua be ikusi leiteke.\nAplikazino hau deskargetako moduan dago dagoeneko iOS eta Android sistema eragileen ohiko lekuetan. Udalak azaldu dauenez, aplikazinoa deskargau eta erabiltea doban da.


Gure RNAk sorrarazten ditu prioiak - Elhuyar Aldizkaria\nHasiera » Albisteak » Gure RNAk sorrarazten ditu prioiak\nGure RNAk sorrarazten ditu prioiak\nPrioiak hainbat gaixotasun ezagunen eragile dira, behi eroen gaitzarena eta Creutzfeld-Jacob gaitzarena, besteak beste. Baina, ikertzaileek ikusi dutenaren arabera, gure organismoaren informazio genetikoak berak laguntzen die prioiei gaixotasunak eragiten.\nPrioiez kutsatutako janaria hartzean, gure gorputzeko nerbio-sistemako proteinak deformatu eta hondatu egiten dituzte prioiek. Ondorioz, garunak ezin du behar bezala funtzionatu. Baina prioiek proteina arruntak nola deformatzen dituzten misterio handia da zientzian, hau da, printzipioz osasuntsua den proteina bat nola bihurtzen den prioi gaizto. Eta, harrigarria bada ere, RNAk zeresan handia du horretan. Oraindik ez dago argi zehazki zer egiten duen RNAk, baina prioiei proteina osasuntsuen egitura eraldatzen laguntzen diela ziurtatu dute zientzialariek.\nHonek gaixotasuna hobeto ulertzen lagunduko du, baina, batez ere, diagnosi-metodo berriak garatzen. Izan ere, prioiek sortutako gaixotasunak ezin dira metodo genetikoekin detektatu, eta, askotan odoleko prioi-kantitatea gaixotasuna garatzeko nahikoa izaten bada ere, txikiegia izaten da ohiko metodoez detektatu ahal izateko. Gaixoaren odol-lagin bati RNA gehituta, ordea, 12 bat aldiz gehitzen da prioi-kantitatea, eta, hortaz, errazagoa izaten da detektatzea.


Lagun Onak: Martin, Igor, Tena, Celihueta, Julen, Aranburu, Gorka, Ugaitz, Orbegozo, Otamendi eta Arufe).\nSan Pedro: Eguitz, Aitor, Aritz, Jesus, Erik, Ibon, Atxirika, Ander, Jagoba, Jonpe eta Ekaitz.\nHirugarren Mailan ez dago partida errazik, argi dago. San Pedro talde igo berriak aurpegia eman zuen Garmendipen, eta hortzak ondo estutu behar izan zituzten azpeitiarrek hiru puntuak lortzeko. Denboraldiko bigarren garaipena lortu zuen Lagunek, oraingoan ere zaleen aurrean. Dudarik gabe, zaila izango da gainontzeko taldeentzat Garmendipen puntuak eskuratzea.\nPartida hasi eta berehala egin zuen Orbegozok markaigailua estreinatzeko gola. Gorka erne aritu zen ohi bezala, eta falta azkar atera zuen. Aurkariak ezustean harrapatu zituenez, Orbe bakar-bakarrik utzi zuen atezainaren aurrean. Aurrelari azpeitiarrak ez zuen barkatu, eta 1-0ekoa egin zuen. Pozak ez zuen gehiagi iraun, ordea. Hamahirugarren minutuan iritsi zen San Pedroren gola. Atzelarien tartera eginiko sakoneko pase batek bakarrik utzi zuen Jonpe Martinen aurrean, eta baloia loratuta egin zuen gola. Hala ere, azpeitiarrek azkar erreakzionatu zuten. Bi minutura, Orbegozok Otamendiren erdiraketa baliatu zuen, buelta erdian bere bigarren gola egiteko. Aurtengo sasoian Orbek sartzen duen hirugarren gola. Markagailuan 2-1ekoa jarrita, partida apur bat egonkortu egin zen. San Perdrok, baina, geldikako jokaldiak baliatu zituen arriskua sortzeko. Atsedenaldirako hamar minuturen faltan, Atxirikak faltaz sartu zuen gola. Ondorioz, bina aldageletara.\nAtsedenalditik bueltan, erasoari ekin zion Lagunek. Gorka izan zen aginte makila eraman zuenetako bat. Haren korrikaldi luze batek eta Orberi emaniko paseak sortu zuen bigarren zatiko lehen aukera. San Pedroko atzelariak, ordea, erne eon ziren. Hala ere, 65. minutuan iritsiko zen partida erabakita utziko zuen gola. Etxaburu zelairatu berritan fresko zen, eta berak hasi zuen jokaldia ezker hegalean. Tenari eman zion baloia, eta honen erdiraketa neurtua Otamendik buruz sareratu zuen. Amaierara bitartean, eustea nahikoa zen. Unerik larriena partida amaitzear zela sufritu zuen taldeak. San Pedroko jokalari batek buruz eginiko errematea gutxigatik joan zen gora. Etxaburuk izan zuen laugarrena egiteko aukera, baina langara joan zitzaion jaurtiketa.\nAzkenean, 3-2. Lagunek etxean jokatutako bi neurketetatik biak irabazi ditu; Garmendipe, beraz, zelai zaila izango da aurkarientzat. Datorren asteburuan, Zamudioren aurka ariko da taldea etxetik kanpo.


“Abdelkader” pastorala igande honetan Ürrüstoi-Larrabilen | Nontzeberri\nHasiera/ESZENA/“Abdelkader” pastorala igande honetan Ürrüstoi-Larrabilen\nAurten bai, pastorala egingo da Zuberoan. Igandean, uztailak 25, Ainharbeko, Ezpeize-Ündüreineko, Sarrikotapeko eta Ürrüstoi-Larrabileko herritarrek Abdelkader pastorala jokatuko dute Ürrüstoi-Larrabilen. Denetara lau emanaldi izango dira, igandekoa, uztailaren 30ean, abuztuaren 1ean eta abuztuaren 8an.\nPastoralaren egilea Jean Louis Davant izan da. Joan den urtean aritu zen idazketan baina pandemiaren erruz ezin izan zuten oholtzaratu. Aurtengoa Abdelkader (Maskara, 1808 – Damasko, 1883) aljeriar emirraren bizitza kontatu nahi dute.\nPauen preso egon zen Abdelkader bere garaian, Frantziako Estatuak Aljeria konkistatzearen aurka altxatu zen gizona izan zen, eta hirurehun bat euskaldun (tartean hogeita bi zuberotar) hil ziren Aljerian frantses konkistaren aurka egindako gerraren bigarren erdian.\nGogoratu, Xiberoko Jauna elkarteak antolatutako Abdelkader pastorala igandean jokatuko da Ürrüstoi-Larrabilen.\nEmanaldietarako sarrerak salgai jarri dituzte hainbat tokitan: Atharratzen (Piellenia jatetxea), Maulen (Xibero Bio saltegia), Donapaleun (La Ferme Souletine saltegia), Donibane Garazin (Alimentation bar Tabac Paris saltegia) eta Baionan (Elkar liburu denda).


EuskarAbenturaren azken kilometroak… eta aurretik beste milaka! – EuskarAbentura\nEuskarAbenturaren azken kilometroak… eta aurretik beste milaka!\nEuskarAbentura espedizioa bihar, uztailak 31, bukatuko da Getxon. Goizeko 11:00ak inguru Bizkaia zubia zeharkatuko dute jzioquitarrek, gure lurraldean UNESCOk izendatutako Gizateriaren Ondareetatik bisitatzea falta zaien azkena. 12:30ean amaiera ekitaldia egingo da Getxoko Andres Isasi Musika Eskolan. Gaur, uztailak 30, 18:00etan Bilboko Arriaga plazan gazteek taldeka sortutako lanak aurkeztuko dituzte.\nEuskarAbentura izandakoa hitzez azaltzea ezinezkoa da, baina zenbakiek hurbilpen interesgarria eskaintzen digute: 783 kilometro, horietatik oinez 420tik gora, 110 gazte, 31 egun, 21 etapa, 12 xerpa, 11 talde (Apo armatuak, Antuxunak, Tximist, Yatarrak, Astokeitan, Organik-azioa, Kakalardoak, Ukelele gorringoak, Nomad tutukis, Deep purple, PinPanPun) 10 hodei (lan-taldeko beste kideak), dozenaka bidelagun eta milaka bizipen eta ilusio. Baita 1150 kg zabor.\nDenbora beharko da bisitako guztia barneratzeko eta ondo ebaluatzeko. Bien bitartean parte hartzaile zein elkartearen iritziz EuskarAbenturak aurreikuspenak gainditu ditu.\nUztailaren 1ean Maule Lextarretik abiatutako espedizioa azken kilometroak egitera doa. Done Jakue bide desberdinak jarraituz Euskal Herriko zazpi lurraldeak zeharkatu ditu eta gaur azken hiriburura helduko da, Bilbora. Espedizioa larunbatean, uztailak 28, sartu zen Bizkaian, Markina-Xemeinera, zehazki. Udalak egindako harreran jakin zuen taldeak Euskal Herriko eskualde euskaldunenean zegoela; Lea-Artibain euskararen ezagutza %90ekoa da eta erabilera %80koa. Ostean Zerutxo dantza taldeko zenbait kideren eskutik herriko Ezpatadantza eta Mahaigainekoa ikasi zituzten gazteek. Atzo, uztailak 29, abenturaren etaparik luzeena burutu zuten, 29 kilometrokoa. Bidean Omako Baso Margotua eta Gizateriaren Ondare den Santimamiñe kobazuloa bisitatu zituzten. Gernika-Lumora heltzerakoan euskara zinegotziaren harrera jaso zuten. Gaur Bilboruntz trenez abiatu baino lehen, Gernikako Juntetxea eta Arbola bisitatu dituzte.\nZeharkatutako lurralde bakoitzean euskarak bizi duen errealitatearen berri izan dute gazteek. Bizkaikoa Jone Goirigolzarri eta Txerra Rodriguez soziolinguisten eskutik jaso zuten. Euskararen erabileran eragitea EuskarAbenturaren helburu nagusienetako bat izanda, soziolinguistika hitzaldiez gain, Euskaraldiko kideen bisitak ere izan dituzte eta dinamika desberdinak garatu dira. Besteak beste, hainbat egunez ahobizi rola hartzera animatu zaie gazteei, baita gazteleraz egiteko ohitura zuten jzioquitarra aukeratu eta harekin hizkuntza portaera aldatzeko gonbidapena luzatu ere. Arnasguneetako, gune mistoetako eta inguru erdaldunetako hiztunen inguruko talde gogoeta ere egin da. Gazte askok aitortu dutenez entzun eta bizitakoek “kontzientzia pizteko” balio izan diete eta asko ikasi dute besteen euskalki eta errealitateez. Beasaingo Uxue Arrese esaterako kezkatuta azaldu zen Nafarroako euskararen egoeraren berri izatean. Washingtongo Unai Fraeters hitz berri asko ikasi dituelako pozik dago, “etzi” adibidez, eta Baionako Lukas Nespriasek gogotsu azaldu dizkie lagunei bere euskalkian soilik erabiltzen diren hitzak; gaztearen ekimenez bere taldea “apo armatuak” (dordoka) izenarekin bataiatu zuten, esaterako.\nGazteen arteko sareak sortzea ere bilatzen du EuskarAbenturak, eta aurrera begira jatorriaren araberako lurralde-oreka hobetzeke dagoen arren, sortutako sarearen indarra nabarmentzekoa da. Getxoko Haizea Sanchezen gogoeta horren adierazle argia da “antolakuntza: zuek badakizue zer sortu duzuen? Gure artean sortu den giro ezinhobea eta “piña” ikaragarria da!”. EuskarAbenturaren lehen edizioko jzioquitarren gehiengoa, %43, bizkaitarra da (48 gazte), %21 nafarra (23 gazte), %19 Gipuzkoatik etorria (20 gazte) eta %13 Arabatik (14 gazte). Zuberoa, Lapurdi eta Behe-Nafarroatik gazte banak hasi zuten abentura, nahiz eta baionarrak bakarrik bukatuko duen. Diasporako bi gazteak, Washingtongo Unai eta Viedmako (Patagonia) Imanol pozarren ibili dira. Gazteen %65 emakumeak dira, 72 neska eta 38 mutil.\nEuskal Herriko ondare material eta inmaterialaren ezagutzan sakontzea ere bilatuta, hilabetean zehar askotariko edukiak landu dira: kulturalak, historikoak, artistikoak, musikalak, kirol arlokoak, herri mugimenduekin lotura dutenak… Besteak beste, jzioquitarrek Kike Amonarrizekin, Martxelo Otamendi BERRIAko zuzendariarekin, Aitor Arregi Handia pelikularen zuzendariarekin, Xabier Agote Albaola proiektuaren sortzailearekin, Asisko Urmeneta ilustratzailearekin (hiru aldiz), Paul Rios ikerlariarekin, Pello Armendariz eta Iñigo Etxezarreta musikariekin, hurrenez hurren, Skakeitan eta ETS taldeko abeslariekin… egoteko aukera izan dute. Gaur 18:00etan Bilboko Arriaga plazan aurkeztuko duten sormen lanaren sorkuntzan Odei Barroso, Miren Amuriza, Ander Lipus, Ximun Fusch, Peter eta Kattalin Ansorena eta Myriam Perez izan dituzte bidaide. Esan beharra dago jzioquitar gehienek artista sena handia dutela, asko musikariak dira, dantzariak, poetak… eta oso sortzaileak. Horiek horrela, biharko amaiera ekitaldia gazteek eurek sortutako EuskarAbenturaren kantarekin itxiko da.\nHorrekin batera interesgune anitz bisitatu dira: Ekainberri eta Santimamiñeko kobazuloak, Donemiliaga Kukulako Suso eta Yusoko monastegiak, Done Jakue bidea bera, Orreagako Kolegiata, Añanako Gatz Harana, Albaola Itsas Kultur Faktoria, euskal kostaldeko Geoparkea… Bihar azken Ondarea bisitatuko dute: Bizkaia zubia.\nEra berean balore positiboak zeharka landu dira EuskarAbenturan, esaterako ingurumenarekiko errespetua eta zaintza. Hondakinen kudeaketa egunero mimo handiz zaindu da, zaborra ondo berezituz eta birziklatzeko dagokion ontzietara bideratuz. Egindako kontaketaren arabera, espedizioak guztira 1.150 kg zabor sortu du, honetatik %60 organikoa, %17 plastikoa, %15 papera eta kartoia eta %8 errefusa. Zabor organikoaren %40, plastikoaren %70 eta paperaren %90 zegokien zabor ontzietara bideratu da; batez beste sortutako hondakinen %50 ondo bideratu da. Birziklatzea espedizioaren lehentasuna izan da une oro, baina herri bakoitzak eskaintzen zuen azpiegituretara egokitu behar izan da.\nBabak, lesioak, beroa, euria, lo falta, ziztadak, komun ataskatuak… denetarik gertatu da 31 egunetan baina ezer ez da oztopo izan bideaz gozatzeko, elkarrekin hazteko, aberasteko, ikasteko, familia handi bat sortzeko eta elkar maitatzeko. Denbora beharko da bisitako guztia barneratzeko eta ondo ebaluatzeko. Bien bitartean parte hartzaile zein elkartearen iritziz EuskarAbenturak aurreikuspenak aise gainditu ditu.\nOrain dela 3 urte forma hartzen hasi zen ideia, batzuentzat harrikada edo zorakeria bazirudien ere, errealitate bihurtu da, lan askoren ostean eta proiektuan sinistu duten pertsona, erakunde eta babesleei esker: Akitania Berria-Euskadi-Nafarroa Euroeskualdea, BBK, Euskaltel, Eusko Ikaskuntza, Jaso Fundazioa, Eusko Jaurlaritza, Bizkaiko, Gipuzkoako eta Arabako foru aldundiak, igarotako herrietako udalak, Kaiku, Ausolan, Euskaraldia… besteak beste.\nAzken kilometro eta orduak, Bilbo eta Getxo artean\nBihar, uztailak 31, Getxon bukatu baino lehen, espedizioak Bilbo Handian igaroko ditu bere azken 24 orduak. Gaur eguerdian Gernikatik trenez iritsi da taldea Bilboko Atxuri geltokira. Handik Doña Casilda parkera abiatu da bazkaldu eta Bilboko Udalaren euskara zinegotziaren harrera jasotzeko. Bazkal ostean espedizioa Arriaga Antzokiaren aurrean dagoen plazara abiatuko da. Bertan prestatutako sormen lanak aurkeztuko dituzte gazteek, 18:00etatik aurrera, ikustera hurbildu nahi duen ororen gozamenerako. Espedizioaren azken afaria Uribitarteko Bilbao Berrikuntza Faktorian izango da Deustuko kiroldegian azken jaia egin eta lotara joan baino lehen.\nBihar, uztailak 31, azken Gizateriaren Ondarera abiatuko da espedizioa, Bizkaia Zubira. Portugaletetik Getxora pasa ondoren, 11:00ak aldera, familia argazkia egingo da 12:00etan. Jarraian, espedizioari bukaera emango dion amaiera ekitaldia egingo da, 12.30ean Andres Isasi Musika Eskolan.\n2018ko EuskarAbentura espedizioak, lehen edizioak, argiz bete ditu bideak eta bihotzak. Jzioqui dugu!\nAurrekoa Uztailak 29: Markina Xemein – Gernika Lumo\nHurrengoa Uztailak 30, Gernika Lumo – Bilbo\nEuskarAbentura 2018, iruditan


510.000 familiek beraien etxeak galduko dituzte hurrengo 3 urteetan\nKrisiaren eraginez, 150.000 familiek beraien etxebizitzetatik alde egin behar izan zuten 2008 eta 2011 urteen artean, eta horrek 8.000 miloiko galerak eragin zizkien bankuei.\nKrisiak bizi duen ahultasun egoeraren eta langabezi tasa altuaren eraginez,  510.000 familiek beraien etxebizitzetatik alde egin beharko dute 2012 eta 2015 urteen artean, bankuei 34.000 milioko galerak eraginez.\nOndorio hori da Bahitura eta Enkanteek Eragindako Elkarteak (AFES) gaur egungo krisi ekonomikoan oinarrituta egindako ikerketan agerian geratu den konklusio nagusia. Egoera honek, txostenaren arabera, ezohizko ezkutuko ekonomia egoera bat sortuko du datozen lau urteetan, gehienbat zorrak ordaintzeko gaitasun ezagatik.\nSoilik 2012. urtean 135.000 familiek hipoteka betearaztearen prozedura jasoko dute, eta horrek, aldi berean, 18.000 milioiko galerak eragingo dizkie bankuei. Hori dela eta, bankuen erreputazioaren arriskua handiagotu eta merkatuaren jaitsiera mantenduko da.\nUtzarazitako 150.000 etxebizitza\nKrisiaren eraginez, 2008 eta 2011 urteen artean 150.000 familiek beraien etxebizitzetatik alde egin behar izan zuten, eta horrek 8.000 miloiko galerak eragin zizkien bankuei. Txostenak dioenez, arrazoi horrek gizartearen eta bankuen arteko distantzia handitu eta merkatua geldiaraztea eragin du.\nGauzak horrela, ikerketaren arabera, Gobernu berriaren erronka nagusienetarikoa higiezinen sektorea berpiztea izango da. Ez da lan erraza izango, egoera nahiko nahasia baitugu momentu honetan gaineratu du txostenak.\nInformazio gehiago:Eitb: 510.000 familiek beraien etxeak galduko dituzte hurrengo 3 urteetan


2008-06-22 Oraina galdua | Goizalde Landabaso\nAldartea oso garrantzitsua da liburu bat eskuratzeko orduan. Filosofia edota hausnarketaz beteriko liburu bat denean are gehiago esango nuke.\nLehenengo pertsonan idatzitakoa behar zuen liburuak, azkenean, norbaitenak izan behar dute hausnarketek. Egilearenak dira kasu honetan. Batzuetan nahikoa dauka lagun batek bidaltzen dion gutunari tiraka egitea burutik pasatzen zaiona adierazteko. Besteetan gaua nahikoa da sortzen zaizkion hizpide denak adierazteko.\nPoesian babestuko naiz. Poesian sortuko dut niretzat izango den mundua. Batzuetan ezkor agertzen da, munduak itxaropenik ez balu. Platon, Descartes, Nietzsche, Freud eta beste hamaika filosofori kikuak egiten dizkio. Batzuetan bere berbak lapurtu egiten ditu bere egiteko. Besteetan, berriz, kontrako adierazpideak izan arren horiei heltzen die.\nHitzen gatibu garela esaten du, itxaropena koldarren ezaugarria dela, aske izatera kondenaturik gaudela, oroimena orainagatik ez balitz deus gutxi litzatekeela, bakarrik egotea baino bakardadea sentitzea dela okerrena, gogoratzea ezinaren ikurra dela, denboraren asmazioa gure etsipena dela, errepresioa baino ez garela, iragana gure erreferentzia okerra dela, galderen erantzunak gizakiari bere ezdeusa erakusten diola. Asko dira ideiak, botatakoak…\n“…eta hori gizakiontzat gogorra da, gure egoak ezin baitu jasan nia desagertu daitekeenik, behintzat bizirik dirauten bitartean. Eta badakizu, Anxío, idazten dugunoi hori areagotu egiten zaigu, banitateaz gainezka baikabiltza, pentsatu gabe hilerriak artistak beterik dadela”.\nBatzuentzat bere buruarentzat idazten ari dela iruditu zait. Irakurlearengandik urrunduko balitz bezala, eta orduan irakurleaz jabetzerakoan atea zabaltzen dio egileak.


Rosa Luxemburg (1871-1919) Polonian jaiotako militante komunista eta feminista izan zen. Teorialari marxista oso gazteri... - Boltxe\nRosa Luxemburg (1871−1919) Polonian jaiotako militante komunista eta feminista izan zen. Teorialari marxista oso gazteri…\nRosa Luxemburg (1871−1919) Polonian jaiotako militante komunista eta feminista izan zen. Teorialari marxista oso gazterik politizatu zen: 15 urterekin dagoeneko jarduera klandestinoetan parte hartzen zuen. 1898an Berlinera aldatu zen. Alemaniako Alderdi Sozialdemokratan militatzen hasi zen. Baina alderdiak 1914ko gerra-aurrekontuen alde bozkatu zuenean, Clara Zetkin-ekin batera egoera salatu eta gerraren aurkako kanpaina egiten hasi ziren gerra inperialista zela iritzita.\n1916an Luxemburg eta Zetkin Karl Liebknech-ekin batera Espartakisten Liga sortu zuten. 1919ko urtarrilaren 1ean Liga Espartakista beste talde sozialista eta komunisten bat egin zuen Alemaniako Alderdi Komunista (KPD) sortzeko.\n1918ko azaroaren 4an Azaroko Iraultza alemaniarra hasi zen. Lehenengo olatua izan zen, eta 1919ko urtarrilaren 5ean bigarren batek jarraitu zion. Alemaniar iraultzaileek errusiarren pausoak jarraitzeko asmoa zeukaten.\nFriedrich Ebert presidente sozialdemokrataren erantzuna izan zen freikorps-ei matxinada zapaltzea agintzea. Ordurako freikorps-ak talde protonazia zen. 1919ko urtarrilaren 15ean Rosa Luxemburg eta Karl Liebknecht atxilotu zituzten. Kolpatu, torturatu eta umiliatu egin zituzten. Paramilitarretako batek Luxemburgi kaskezurra erriflearen kulatarekin hautsi zion. Auto batean sartu zuten, bertan tiroz akabatu zuten eta Berlingo Landwehr kanalean bota zuten. Rosa Luxemburg eta Karl Liebknechten erailketen arduradunak Alderdi Sozialdemokratako kide ohiak izan zirela ez da zalantzarik.


Tokien izenak, lurraren aurkibide | Parketxe Sarea\nTokien izenak, lurraren aurkibide\n13 urria, 2019 Aizkorri-Aratz Parke Naturala,Arantzazu,Mendi irteeralzaldua\nUrriaren 26an, larunbatarekin, Arantzazuko Parketxeak eta Arantzazuko Adiskideek antolatutako aurtengo azken mendi-irteera burutuko da Aizkorri-Aratz Natura Parkean. Ibilaldia Arantzazuko inguruetan izango da, oraingo honetan gidaria Luis Mari Zaldua onomastikaria izango da eta toponimia baliatuko du, tokien izenak alegia, gizakiaren eta ingurunearen arteko elkarreragina hobeto ezagutu eta sentiarazteko.\nInguruneak, gizakiak ingurunearengan bezalaxe, izaki bizidunengan eta hizkuntzengan eragiten du. Mundu guztian barrena, gizakiak bere ingurunea izendatu egiten du eta hizkuntza du horretarako bitartekoa. Leku-izenek gizakiaren bizimoduaren berri ematen digute eta inguruan ohikoak diren osagaiez osatuta daudenez, garaian garaiko nahiz lekuan lekuko giza-talde bakoitzak bere inguruneaz egindako interpretazioa ezagutzeko aukera ematen digute. Toponimoak beraz, ingurunearekin zuzenki loturik daude eta ingurunea eraldatzean, hiztunak desagertzean, nahiz hizkuntza batek bestearen lekua hartzen duenean, denboran irauten duten lekuko azkenak dira.\n← Agur saguzarrei datorren urtera arte\tTAICHI-CHIKUNG saioa Iturrarango Lorategi Botanikoan →


Badatoz Soraluzeko Aratosteak! — Soraluzeko Udala\nBadatoz Soraluzeko Aratosteak!\nMusika izango da otsaileko azken asteburuan ospatuko diren aratosteetako larunbateko mozorro egunerako antolatzaileek aukeratu duten gaia, eta mozorrotzera deitu dituzte herritarrak.\nOtsailaren 24, 25 eta 28an ospatuko dira aurten Soraluzeko Aratosteak.\nAurtengo aratosteetako jai-egitaraua prestatzen diharduen lan-taldeak MUSIKA aukeratu du Aratoste Zapatuko mozorro egunerako gai modura eta gai horren bueltan mozorrotzera deitu ditu herritarrak, bai eta, urteroko moduan, konpartsarik onenak saritzeko lehiaketa antolatu ere.\nIazkoan hainbat arazo izan zirenaren jakitun, aurten oinarri argiagoak izango ditu lehiaketak eta herritarren bozka kontuan hartuko bada ere, honen eragina iazkoa baino txikiagoa izango da, beren beregi lehiaketarako osatutako epaimahaiaren iritziak izango baitu pisurik handiena.\nAratosteetako egitarauak, gainontzean, azken urteetako bideari jarraituko dio. Ostiralean (Otsailak 24) euskal aratosteen eguna izango da, larunbatean (Otsailak 25) arestian aipatutako mozorro-eguna eta asteartean (Otsailak 28) haurren play-back edo dantza lehiaketa. Horretaz gain, ez dira faltako, Plaza Zaharreko karpan, ohikoak diren dantzaldiak.


GI-631 errepidea itxi egingo dute gaur gauean, Aizpurutxon - Otamotz : Otamotz\nAizpurutxon oinezkoen pasabidea egokitzeko lanak egiten ari dira. // Argazkia: Uztarria\nGaur, 22:30ean, GI-631 errepidea itxi egingo dute Aizpurutxo parean (25,800 kilometroan) Urola ibaiaren gainean oinezkoentzako pasabidea jartzeko. Mozketak lau ordu iraungo du, gutxi gorabehera.\nAldundiak hainbat hobekuntza egin behar ditu GI-631 errepidean eta lanak Aizpurutxon hasi ditu. Errepidearen ondoan espaloia egin dute eta orain pasabidea jarri behar dute oinezkoak ibaiaren beste aldera pasa ahal daitezen.\nPasabide honek 24 metroko luzera du, egurrezkoa da, muntatuta iritsiko da eta galtzada osoa hartuko duen garabi batekin jarriko da.\nHurrengo faseetan hirugarren erreia egingo da errepideko hainbat puntutan eta zenbait bihurgune hobetu egingo dira. Errepide honetatik 3.300 auto pasatzen dira egunero. Horietatik %10 ibilgailu astunak dira.\nUrtean zehar, eskualde batetik bestera mugitzen diren langileek eta Zumarragako ospitalera joan beharra duten Urola Erdiko bizilagunek erabiltzen dute errepide hau.


Enpresa zonbiak orokortzeko arriskurik ez dago oraingoz, Elkargiren ustez | Ekonomia | Berria\nJosu Sanchez, Iñigo Urkullu eta Zenon Vazquez, atzo, Donostiako Kursaalean. GORKA RUBIO / FOKU Tamaina handiagoan ikusi\n2021eko maiatzak 6 - Donostia\nFinantzaketarako bideak zabalik eta likideziari eusteko aukera, hori da Atzeraldi Handiaren krisiaren aldean gaur egungoak dituen desberdintasunetako bat. Josu Sanchez Elkargi elkarrekiko berme sozietateko presidenteak ez du ikusten, oraingoz, enpresa zonbiak ugaritzeko arriskua. Osasun krisia finantza eta ekonomia krisi bihurtu dela garbi esan zuen atzo, elkartearen batzar nagusiaren atarian, baina finantzaketa nahikoa badela uste du, «nahiz eta sektoreka errealitatea aldatu egiten den».\nEta finantzaketa nahikoa bada, hein batean behintzat, Elkargiri esker da. 2020an, 948 milioi euroren operazioak egin zituen, eta, horiei esker, 9.000 enpresari eta 150.000 enpleguri eusteko laguntza eman zuen. Elkargik urtebetean inoiz emandako kopururik handiena da, 2019an emandakoa halako hiru, eta enpresek bizi duten lurrikararen erakusle. Operazio gehienak iazko apiriletik ekainera egin zituzten, izan ere, inork espero ez zuen pandemiaren lehen kolpean; «azkar eman behar zen laguntza, eta azkar eman zen», azaldu zuen Sanchezek.\nAurten, berriz, hilabete pasatu da maileguen baldintzak aldatu eta horiek luzatzeko arau berria indarrean denetik, eta jadanik 4.600 eskari jaso ditu Elkargik luzapen hori lortzeko. Ia 500 milioi euroko itzulketaren epea luzatu dute enpresek, eta, dagoeneko, eskarien %93 gauzatu ditu sozietateak. Gainera, urteko lehen hiruhilekoan, beste 115 milioi euroko finantzaketa operazioak itxi ditu.\n«Elkargin ez gara dagoeneko bermeen neska-mutilak», esan zuen Zenon Vazquez zuzendari nagusiak, garbi uzteko bermeak emateaz gain Elkargin mota guztietako zerbitzuak ematen dituztela dagoeneko: kudeaketarako aholkularitza, esportaziorako, baimenetarako... Eta, era barean, Elkargi beste aro batean sartu dela adierazteko, aurrerantzean enpresen parte hartzeak erosteko erabakia hartu baitu. «Betiere errentagarritasuna bilatuko dugu sartzen garen enpresa horren parte hartzeetan. Parametro zehatzekin ariko gara, kaudimen nahikoa duten enpresetan, eta gure errekurtsoen %25 baino gehiago inbertitu gabe», azaldu zuen Vazquezek. «Euskal enpresen sustraitzea sendotzen lagunduko dugu, Guuk konpainiarekin egin dugun moduan». Euskal enpresen sustraitzea laguntzea ez da oztopo, halaber, elkarrekiko berme gisa zerbitzua ematen hasteko Euskal Herritik kanpo. Izan ere, Elkargi hasia da bermeak ematen Madrilen.\nHiru urteko susperraldia\nAurreko urtearen bukaeran, 21.736 bazkide zituen Elkargik, urte bakarrean 6.100 gehituta. Enpresa txiki eta ertainak, eta autonomoak dira bazkide horiek. Elkarrekiko berme sozietatea txertoei begira dago susperraldiaz hitz egin ahal izateko, baina Sanchezek berak aitortu zuen atzeratzen ari dela pizkunde desiratu hori. Hari horri helduta, Europako funtsak atzeratzen ari direla esan zuen, eta kritika gogorra egin zien «ez oso urrun» gertatzen ari diren liskar politikoen eragileei, Espainiako egoera politiko nahasiari erreparatuz.\nElkargiren Batzar Nagusia hasi aurretik, Eusko Jaurlaritzako lehendakari Iñigo Urkulluk eskerrak eman zizkion erakundeari bere ekarpenarengatik, eta garbi utzi zuen COVIDari aurre egiteko murrizketak eragina izaten ari direla ekonomian, baina «lehentasuna duena osasuna eta bizitza» dela. «2022aren amaieran, EAEren BPGak galdu duen guztia berreskuratuko du, eta %2 handiagoa izango da; hiru urte beharko ditugu». Gogoratu zuen aurten %6,7ko hazkunde aurreikuspenari eusten diola Jaurlaritzak, eta, 2022rako, %5,7koari. «Egoera susmatu ere ez genuen egin; pandemia globala da», gaineratu zuen. Hala ere, «Euskadik kaudimen nahikoa» duela helarazi zien aurrez aurre izan zituen enpresa eta erakundeetako arduradunei; besteak beste, herrialdeetako patronaletako buruei. «Ez ditugu hipotekatuko belaunaldi berriak».\n«Inguruneak duen baino egoera hobea» ikusten du Urkulluk Araban, Bizkaian eta Gipuzkoan, industria gehiagorekin, esportazio gehiago egiten dituen ekonomia batekin, esaterako, eta eredu hori «indartzeko garaia» dela esan zuen, «kolaborazio publiko-pribatuaren bidez».


GuardarGuardar Panpina denda - Kontaidazu ipuin bat 2012 para más tarde\nBerekoia zen oso erregearen alaba. Ikusten zuen guztia nahi izaten zuen eta inoiz ez zuen nahikoa izaten. Gela jostailuz beteta zuen: egurrezko zaldiak, txotxongiloak, oihalezko panpinak Bururatu zitekeen edozein jostailu gela hartan zegoen. Jostailu denda zirudien! Nahi zuen guztia izan arren, beti haserre zegoen Miren izeneko neskato hura. Egun batean, herrian paseatzen zebilela bi emakume entzun zituen hizketan ari zirela. Inoiz ikusi dudan panpina dendarik politena da. Zoragarriak dira bertan dauden panpina guztiak- zioen batek. Benetan! besteak.\nBi emakumeak hain murgildurik zeuden euren kontuetan, ez ziren ohartu ere egin Miren beraien ondoan zegoela. Non dago denda hori? galdetu zien Mirenek lotsagabe xamar.\nBi emakumeak berehala konturatu ziren nor zen neska hura eta burua makurturik geratu ziren biak. Galdera bat egin dizuet! Non dago panpina denda hori? galdetu zien berriro, oraingoan haserreturik. Ba, Mundanian dago! erantzun zion emakumeetako batek. Mundania? Non dago leku hori? Zure aitaren erresuman dagoen herri txiki bat da! esan zion emakumeak oraindik burumakur.\nMirenek buelta erdia eman eta, hitz bakar bat ere esan gabe, handik alde egin zuen. Jauregira iritsi zenean, zuzenean aitaren gelara joan zen. Atea ireki eta Aita, Mundaniara joan nahi dut! Arratsalde on Miren! Zer da oraingoan nahi duzuna? Mundanian dagoen panpina dendara joan nahi dut! Panpina bat erosi nahi dut!\nMirenek aitari bi emakumeei entzundakoa kontatu zion. Hurrengo goizean Mundania aldera abiatu ziren. Bertara iritsi zirenean, panpina dendara joan ziren zuzenean. Denda zahar bat zen, baina emakumeak esandakoa egia zen. Mirenek ez zituen inoiz\nhain panpina politak ikusi. Denak gustatzen zitzaizkion eta ezinezkoa egiten zitzaion bakar bat aukeratzea. Denak nahi ditut aita! Oso politak dira guztiak! Ez Miren, bat aukeratu behar duzu. Hori ezinezkoa da, nik denak nahi ditut! Ba ez dizut bakar bat erosiko! Ni banoa!\nMiren harriturik geratu zen , aita horrela ikusten zuen lehen aldia zen. Halako batean, neskatxa bat ikusi zuen mostradore atzean ezkutatuta. Nor zara zu? Zertan ari zara hor? galdetu zion Mirenek. Ni Maider naiz, dendariaren alaba! Amari laguntzen diot dendako lanetan! Zu lanean? Bai, amari laguntzen diot, lan gehiegi da berarentzat bakarrik! Eta ez al duzu inoiz jolasten? Bai, lana bukatutakoan kalera irteten naiz jolastera. Non dituzu zure jostailuak? Erakutsiko dizkidazu?\nMaiderrek kutxa txiki bat atera zuen mostradore atzetik eta Mireni munduko altxorrik handiena balitz bezala erakutsi zion. Mirenek ireki zuenean, barruan zeuden soka zahar eta oihalezko panpina txikiari begira geratu zen. Hauek al dira zure jostailuak? Bai! erantzun zion Maiderrek ahoan irribarre zabal bat zuela. Benetan ez duzula besterik? Ez, baina ez dut gehiago behar gainera! Nire sokarekin eta panpinarekin bakarrik nahiz lagunekin jolasteko aukera dut.\nMiren pentsakor geratu zen. Buelta erdia eman eta dendatik irten zen. Jauregira bueltatu zirenean, Miren zuzenean bere gelara sartu zen. Kutxa bat hartu eta jostailuak bertan sartzen hasi zen. Ondoren kalera atera zen. Aita balkoitik begira zegoen, ez zekien alaba zertan zebilen, baina bere aurpegian zerbait aldatu zela sumatu zuen denda hartatik irten zenetik. Halako batean, dena ulertu zuen. Miren bere jostailuak herriko umeen artean banatzen ari zen. Erregeak ez zion inoiz galdetu Mireni panpina dendan zer gertatu zen, baina orain bere alaba, berekoia ez izateaz gain, beti alai zegoen eta horrekin nahikoa zuen.\nDocumentos similares a Panpina denda - Kontaidazu ipuin bat 2012


Hemen zaude > Hasiera > Formakuntza > Formakuntza katalogoa > Wordpress. Zure webgunea sortu\nWordpress. Zure webgunea sortu [20 ordu]\nWordPressek, zure gune pertsonala lainoan izateko aukera ematen dizu, dohainik eta errez. Gure webgunea sortzen ikasi eta gure ezagutzak eta iritziak zabalduko ditugu Internet bidez. WordPress plataforma berria ezagutu eta hasi erabiltzen!!!\nEguneratze data: 2019/09/16


Mesedeetako kaiak indarkeria matxistaren emakume bizirauleak gogoratuko ditu - Deia\nMesedeetako kaiak indarkeria matxistaren emakume bizirauleak gogoratuko ditu\ndeia.eus 15.03.2021 | 21:21\nRuth Juan artistak egindako horma-irudia. Bilboko Udala\nRuth Juan artistak egindako horma-irudia.\nBILBO. Bilbo Zaharreko Mesedeetako kaiak indarkeria matxistaren emakume bizirauleak gogoratuko ditu Ruth Juan artistak egindako 'Indarkeria matxistaren bizirauleak' horma-irudiarekin. Bilboko alkate Juan Mari Aburtok gaur goizean inauguratu du obra, Nekane Alonso Berdintasuneko zinegotzia eta Udalbatzako ordezkari batzuekin batera.\nEkimen artistiko eta errebindikatibo honen bidez, Udalak, alkateak azaldu duenez, "memoria kolektiboa eraiki nahi dugu, indarkeria matxisten biktima eta bizirauleak diren emakumeen aitortzan sakontzen jarraitzeko. Urrats horrek herritar guztiak sentsibilizatzen eta kontzientziatzen laguntzen du, emakumeen aurkako indarkeriak bizitzaren arlo guztietan duen irismenaz eta larritasunaz. Justiziaz eta erreparazioaz hitz egitea dakar".\nGaur goizean egin den ekitaldian, gainera, Ruth Juan artistak (Junita Makina) hartu du parte, genero-indarkeriatik bizirik atera diren emakumeei eskainitako oroimeneko eta erreparazioko horma-irudi honen diseinuaz arduratu baita. Modu sinboliko batean "indarkeria matxistaren zikloa" ezagutzen da, biktima diren emakumeek bizi duten prozesua, indarkeria sotilenetik bortitzenera.\nPinturan, hiru metroko altuerako emakumezko gorputz biluziak erabili ditu artistak, indarkeria matxistaren eragina erakusteko. Lan hau planteatzeko, Bizitu Elkarteko kide diren emakume talde baten testigantza pertsonalak izan ditu; emakume horiek ere horma-irudiaren aurkezpenera joan dira gaur goizean.\nGenero-indarkeriaren biktima izan diren eta biziraule diren emakumeei eta haien seme-alaba adingabeei errekonozimendua eta erreparazioa emateko udal-estrategiaren barruan dago lan hau eta erreparazio hori lortzeko behar duten banakako borroka eta laguntza kolektiboa adierazten ditu.\n"Bilbon, emakumeak, batez ere genero-indarkeriaren biktima zaretenak, ez zaudetela bakarrik jakin dezazuen nahi dugu. Hori gainditzeko laguntza izatea garrantzitsua dela uste dugu. Lagunen, elkarteen, herritarren eta erakundeen laguntza." esan du Juan Mari Aburtok.\nRuth Juan Bilboko San Frantzisko auzoan bizi da duela 12 urte. Bere lanak hiria du ardatz, eguneroko bizimodua, gizarte auziak eta lankidetza proiektuak. BilbaoArte Fundazioak beka bat eman zion 2013, eta han sortu zuen lehen liburu ilustratua, "Bilbo Zaharra, tolerantzia eremua".\nGaur egun, hainbat proiektutan ari da ilustratzaile freelance gisa, eta berak sortu du Junita Makina marka. Liburuetarako marrazkiak nahiz irudi grafikozko lanak nahiz horma-irudi koloretsuak egiten ditu; horma-irudi horiek Bilbo Zaharreko hainbat gunetan daude kokatuta, hala nola Marzana tabernan, Bailen kalean eta Zabalako Sortzez Garbiaren komentuan. Horma-irudietako esku-hartze hauek Bilboko Udalak sustatuak dira, Bilbo Zaharra, San Frantzisko eta Zabala auzoek eratzen duten hiri-eremua biziberritzeko eta berritzeko estrategiaren barruan.\nLas paredes de Bilbao gritan contra la violencia machista.


Aizarna.com :: Bisita egin ala jaso\nBisita egin ala jaso\nBisita egin ala jaso izenburu duela, Ramon Etxezarretak artikulu iritzi bat argitaratu du Berria egunkarian, Eguzkitzak Euskal telebistan, Jesus Egigureni egindako bisitaren iritziak jasotzen ditu bertan.\nOso egoki sakonduta dago idatzia eta irakurketa esanguratsua egiten duela esango nuke, iritzi arrunta bat baino gehiago da, beraz lasai irakurtzea gomendatzen dut esan nahi duena ondo ulertzeko, gero bakoitzak atera dezala bere ondorioa.\nBada kontu bat kezkatu ohi nauena, edo ohar bezala adierazi behar izaten dudana behintzat. Uste dut ontasuna eta onkeria bereizteko zailtasunak ditugula gure artean, eta gu esatean ezagutzen dudan munduaren zabalera osoaz ari naiz. Onkeria ontasun bihurtzen dugu eta hau gure sentipen eta adimenetik desagertu egiten da zuzena eta egokiaren kaltetan.\nAsko gertatzen zait, zinean adibidez. Filmaren gaia Espainiako gerrate zibilarekin zerikusia duena denean, kasu, galdetu egiten diot neure buruari zergatik publikoa ateratzen garen errepublikazaletasun hunkibera ahobatezkoarekin, negar eta guzti eginda, eta hain kontzientzia kontsolatuarekin. Une horrek guztiok egiten gaitu on, zintzo eta zuzen; politikoki zuzena denarekin identifikatzen dugu geure burua, errepublikazaletasuna, demokratikotasuna eta justizia odolekoak bagenitu bezala, belaunez belaun, geure arbasorik urrutikoenetik hasita. Ez naiz ni jendeari zine ikustea edo literatura irakurtzea tortura gisara gomendatuko diona, baina kosta egiten zait errealitate bortitz eta ankerra modurik gordinenean azalduta ikusi eta gero kontzientzia lasai eta kontsolatuz amaitzea.\nMolestatu eta guzti egiten nau guztiok hain on izateak eta ontasun horren iraupenak historia osoa zeharkatzen duela pentsatzeak. Gehiago molestatu behar ligukete ondo kontatutako historiek, ondoezaren hurbileko zerbait eragin, zalantza izpi bat. Agian horregatik du literaturak ikus-entzunezkoen ondoan hain errotze urria. Irakurtzeak pentsatzeko beta eman eta eskatzen duelako, eta pentsatzeak kontraesanetan murgiltzekoa. Murgilean bizitzea, jakina, arnasa zaileko eginkizuna da.\nGerrate zibila esaten den lekuan, euskara esaten bada, euskal kultura, beti ere ortodoxia abertzale adiskidetsuz aparreztatua bada, unanimitateak ez du pitzatu arrastorik izaten. Berdin da komedia irrigarri bat, dokumental musikatu bat edo ikus-entzunezko etnokulturala, jendeak berpiztu eta kritikak lokartzen ditu goraipua ez denarentzako lekuak deuseztatuz. Harrigarri egiten zait ahobatasuna inorentzat susmagarri ez izatea edo zalantzarik ez eragitea, harrigarria bezain kaltegarria dela ere esango nuke.\nHorrelako bat bizi izan dut Jesus Egigurenek ETBko /Bisitaria/ programan egindako agerpenarekin. Ez dut telebista behatzen eta gutxiago gai hau edo antzekoei buruzko zerbait erakusten digunean. Urduri jartzen naiz, ondoezik, desoseguz, haserre ez denean. Esan dezadan, halaber, inoizkoan ikusten jarriz gero ez naizela ordutan sofatik altxatzen eta ez dudala begirik pantailatik kentzen. Jexuxena ez ikustea erabakia neukan, ez nuen gaizki pasatu nahi, ez nuen tristatuko ninduen oroimenik berritu nahi, ez nuen lehen kontatu dudan zine irteerako zentzazio ahobatezkorik inorekin konpartitu nahi.\nEz nahi baina, telebista aurrean zeuden etxekoei bolumen altuxeagoa eskatuz eta pantaila aurrean eseriz bukatu nuen gaua. Esan dezadan Jexuxek esandakoekin bat etorri nintzela bai eta kontraesanetan ere. Ni ere limurtzen nau euskal lurralde guztiak Euskal Herri batean erakundetzeak, espainiarrekin eta frantziarrekin konpartitzeko konstituzioak, europar izateak, Sabinok eta jarraitzaileek proposatu ez duten nazioak. Eskubide historikoez baliatzeko ere prest nago, alde guztietakoek hala ituntzen badugu, nahiz eta denboran denborako herritarren borondatean fede gehiago izan.\nTristuraz ikusi nuen programa. Han iragan sufritu bat zegoen, iragan errebelatua bezain isildu eta berariaz ignoratua, izateari uzteko arriskuan urte luzez egondako iragana, sinesgarritasuna bortizki lapurtua zioten denbora joanen hondakin larria. Sinesgarri izateko indigenizatu egin behar zuen iragan hark, baserritartu bertakotzeko, aizarnarrez hitz egin euskaraz egiteko, mendira igo gutartzeko, San Inazioren gerizpean nafartu oraindik ere, oraindik ere bagarela, bagarela izaki adina egoskor, badugula, esateko.\nLarrera bota duten zezen indultatuaren irudia zen hura, mendian etxeko. Tamalgarri samarra egin zitzaidan ikuskizuna alde horretatik. Abertzale ugari asko poztu ohi dira kontrarioei, beraien antz edo tankerako, ez abertzale batek harremana eta bizikidetza errazten dizkienean eta joera dute, solemnitatez edo gabe, ez abertzale hori beren komunitateko kide bat gehiago dela ozenki aldarrikatzeko eta ospatzeko, kontrako merezimendurik egiten ez duen arte behintzat.\nProgramaren biharamuna eta ondorenak hala izan ziren, aipatutako zine ikustetik kaleratzea bezala. Egiguren itzuli zitzaien etxera, etxekoen estiloan bizitzera. Irabaziak zituen gizonak ordura arte ukatutako erruki eta elkartasun eskubideak. Hala komentatzen zidaten modurik nobleenez, "urtetan isilpean jardunez zer pasa ote ditu gizon horrek? Horrek bai meritua", "nahi izan balute, aurretik kasu egin baliote, ez zegoan bada zaila" eta antzera. Orain guztiok gara zintzo, on, jator, ia-ia gutar oso, baina araua zein den seguru ezagutu gabe. Zalantza daukat bisitariak bisita egin beharrean bisitaria bisitatua izan ez ote zen, hori dela exijentzia. Ez naiz Euzkitzez ari.\nEgigureni ezingo dio inork kendu elkarrizketaren abiatzaile eta bultzatzaile nagusia izatearen balio gorena, ez dakit inoiz behar bezala eskertuko diogun. Baina gorenagoa da oraindik, gorenagorik bada, prozesu honetan solaskide izan dituenei urtetan aurre egiteko jarrera, frente ematekoa, haien kontrako jarrerei eustekoa. Ezinbestekoa zen gaudenera iristeko. Guztiak eskertzen dizkiot.\n2012/07/08 Berria egunkarian argitaratua


Espainiako baso-biomasaren lehen zentrala Guadalajarako sututako eremuan jarriko da | Consumer\nEspainiako baso-biomasaren lehen zentrala Guadalajarako sututako eremuan jarriko da\nHondakinak energia ekoizteko lehengai gisa erabiliko dira, eta horrela eremua garbi mantenduko da suteei aurrea hartzeko.\narabera: Igandea, 2006ko apirilaren 23a\nIberdrola enpresak Espainiako baso-hondakinen biomasaren lehen zentrala jarriko du Corduenten (Guadalajara), uztaileko baso-suteak kaltetutako eremutik gertu. Fernando Lamata Gaztela-Mantxako exekutiboko lehen lehendakariordeak esan zuen biomasa-zentral hori datorren urtean has daitekeela martxan, eta eskualdeko gobernuak hartutako konpromisoetako bat dela, zaintalde bateko hamaika kide hil ondoren.\nIberdrolak Gaztela-Mantxako Erkidegoan duen zuzendariak, Víctor Rodríguezek, azaldu zuen ezen, energia ekoizteko lehengai gisa erabiltzeko basoko hondakinak kenduz, ingurua garbitzen ez ezik, suteei aurrea hartzen laguntzen dela. Rodríguezek zehaztu zuen, lizitaziotik aurrera, zentrala eraikitzeko aurreikusitako epea 14 eta 18 hilabete bitartekoa dela; beraz, 2007rako prest egongo litzateke.\nGaztela-Mantxako Gobernuak eta Iberdrolak biomasako zentral hau martxan jartzea erabaki dute. Urtean 20.000 tona inguru baso hondakin sortzen dira. José Manuel Díaz-Salazar Industria sailburuak adierazi zuenez, proiektua 2007an prest egon liteke, eta 5,5 milioi euro inbertitzea aurreikusten du.\nGainera, Lamatak proiektu horrek aurrera egiteko duen interesa azpimarratu zuen; izan ere, “instalazio berritzaile batez eta teknologia berriak garatzeko ia esperimentu batez ari gara”, aberastasuna eta garapena sortzeko balioko duena.\nbaso-hondakinak biomasa-zentral eremu iberdrola-eu


Aginduak ez betetzeagatik hogeita hamabi isun jarri ditu udaltzaingoak : Bidasoko Hitza\nEtxeratze agindua ez betetzeagatik hogeita hamabi isun jarri ditu udaltzaingoak\nEtxetik ateratzeko baimena baldintza zehatz batzuetara mugatuta dagoela oroitarazi du alkateak, eta aginduak betetzeagatik eskerrak eman dizkie herritarrei.\nButroi pasealekua itxi dute jendeak tranparik egin ez dezan.\nOrain dela sei egun larrialdi egoera ezarri zenetik 32 isun jarri ditu Hondarribiko Udaltzaingoak, udalak gaur zabaldu duenez. Etxeratze agindua ez betetzeagatik eta arauak ez errespetatzeagatik jarri dituztela isun horiek zehaztu du Txomin Sagarzazu alkateak, eta gogorarazi duenez, «jakina da ezin dela etxetik atera baldintza konkretu batzuetan izan ezik».\nZentzu horretan, Hondarribiko herritarrek erakutsitako «jarrera eta konpromisoa» eskertu nahi izan ditu agintariak, baita udaltzainen «etengabeko lana» ere. Azkenik, «arazo oso larri» honen aurrean «prebentzioa ezinbestekoa» dela nabarmendu du.


Costa Ricako Amadorrek irabazi zuen Ororbian; Txileko Oyarzunek Beasainen - GARA\n2007ko apirilaren 09a\nCosta Ricako Amadorrek irabazi zuen Ororbian; Txileko Oyarzunek Beasainen\nLizarte taldeko Andrei Amador txirrindulariak atzo Ororbian irabazi zuen, Guillermo Lana (Azysa) menderatuta, 118 kilometro ostean. Costa Ricakoak eta nafarrak lehia ederra izan zuten igoeretan, baina Lizartekoak irabazi zuen.\nHortaz, Amadorrek denboraldiko hirugarren garaipena erdietsi zuen. Sasoiko dabil Lizartekoa, eta atzo aurkari nagusi Lana izan zuen. Bi horiek Telco'm taldeko Aseginolazarekin batera hanka egin zuten Girgillanon, eta Etxauri ere gainditu zuten. Aseginolaza atzean geratu zen, baina beste biek aurrera egin zuten, eta helmugara iritsi ziren batera.\nPujol kataluniarra izan zen protagonista, ihes eginda ibili baitzen egun osoan. Rovira, Oyarzun eta Pujol indartsuenak izan ziren Mandubiako bigarren igoeran. Jaitsieran, berriz, txiletarrak hanka egin zuen eta aldea atera zuen. Hala, Oyarzun bakarrik heldu zen, eta garaipena ospatu zuen helmugan.


Txinako gomazko estaldura ilea eskuila inprimatze koloretsuarekin diseinu kirten fabrika eta fabrikatzaile | Yongsheng\nGomazko estaldurako ile eskuila inprimatze koloretsuarekin, diseinu kirtenarekin\nKolore: Beltza, Morea, Arrosa, Urdina, Horia, Urrea ... Pertsonalizazioa.\nPaddle ile eskuila, forma desberdineko kuxin ile eskuila, ile eskuila biribila, vent ile eskuila. Aluminiozko upel ile eskuila guztia erabilgarri egon liteke. Ile-eskuila bola puntako zurdekin, kentzeko eskuilak leunak dira buruko larruazalean eta ez dituzte ileak tiratuko. Horrek zirkulazioa areagotzen duen eskuineko larruazala bidaltzen ari zarela esan nahi du, horrela ilearen hazkundea sustatzen lagunduko du. Gizon eta emakumeentzako ilea eskuila, ile heze edo lehorrean bikaina, ile kizkur fin mehe luzea eta ile mota guztiak.\nPlaka diseinu desberdineko heldulekua. Irristagaitza ez den testurako diseinua, grip erosoa eta erortzeko erraza. Helduleku behea zulo batekin, zintzilikatzeko erosoa. Irristagaitza ez den helduleku berritzaile eta ergonomikoa bereziki diseinatuta dago estiloan kontrol eta erosotasun handiena emateko. Erraza da etxean apaindegi profesionala lortzea ile eskuila horiekin. Nahi duzun edonor aukeratu dezakezu heldulekurako. Horietako batzuk ukitu leunagoa izan dezakete, beste batzuek diseinu koloretsua izan dezakete; gainera, zure logotipoa inprimatu dezakezu plakaren kokapenean. Plakak kolore eta efektu desberdinak izan ditzake helduleku gisa, adibidez, kolorea platerean eta gomazko estaldura pintzelan pintatu ditzakezu. Pinballak platerarekin kolore berekoak izan litezke serie batekoekin.\nAurreko: UV elektrikoa, ur transferentea, inprimatzeko distira-eskuila diseinatutako heldulekuarekin\nHurrengoa: Txinako prezioen zerrenda Pertsonalizatutako Makillaje Beltza eta Klasiko Profesionalak Ezarri Aurpegia Begi Gorritu Eskuilak\nZeramikazko Ile Eskuila\nIle-eskuila Gomazko zurda\nMini eskuila eskuila\nNylon Pin ilea eskuila


Otxandioko Udala - Ikastaroek ikaragarrizko erantzuna izan dute\nIkastaroek ikaragarrizko erantzuna izan dute\nKultura Batzordeak antolatu berri dituen lau ikastaroek ikaragarrizko erantzuna izan dute herritarren aldetik. Hirurogeita hamar pertsonek baino gehiagok eman baitute izena antolatutako lau ikastaroetatik batean.\nBada hilabete batzuk Kultura Batzordetik ikastaro bakarra antolatu beharrean, herritarrei hainbat ikastaro labur eskaintzea erabaki zela, eta gaur da eguna estrategia horren gaineko emaitza ezin hobeak ikusirik hurrengo urteetan ere bide beretik jarraitzeko erabakia hartu dela.\nSabel dantza eta taila ikastaroetan hogei pertsona inguru parte hartzen ari diren bitartean, argazkilaritzan eta eskulanetan hamahiru eta hamabost pertsonek hartzen dute parte hurrenez hurren.\nHurrengo urteetan ere herritarren gustu zein beharretara egokitutako ikastaroak antolatzen jarraitzeko, ikastaroetan ari diren herritarrei iritzi orri bat betetzeko eskaria luzatuko zaien heinean, hurrengo hilabeteetan herritarren etxera inkesta bat bidaltzekotan da Kultura Batzordea.